भोजपुरी गाना खातिर समर्पित साइट पर राउर स्वागत बा – BhojpuriGana\nभोजपुरी गाना खातिर समर्पित साइट पर राउर स्वागत बा\nPosted December 3, 2011 by Geetpremi\nभोजपुरी समाज आ संस्कृति में गीत गवनई के बहुत बड़हन महत्व होला. जीवन के हर मोड़ पर, हर मौका पर, तीज तेहवार पर, शादी बिआह पर, मौका कुमौका पर, होली दशहरा पर, फागुन चइत सावन में भोजपुरी गाना अपना पूरा रस का साथ मौजूद रहेला.\nभोजपुरी के गीत गवनई पारंपरिक रूप से निर्बाध रहल बा. कुछ लोग एकरा के अश्लीलता कहेला, कुछ लोग फूहड़पन. ओह विवाद मे पड़ला बिना अतना जरूर कहल जा सकेला कि भोजपुरी के आनन्द लेबे के बा त ओकरा पूरा नैसर्गिक रस का साथ लीं. मर्यादा के ध्यान जरूर राखीं बाकिर अलग अलग मौसम में, अलग अलग मौका पर, अलग अलग माहौल में एह मर्यादा के सीमा अलग अलग होला.\nवेबसाइट पर कवनो गीत के आनन्द लेत घरी अधिकतर लोग अकेले आ अपने जइसन रुचि वाला मण्डली में होला एहसे एहिजा मर्यादा के सीमा तनी दोसर होई. घर परिवार में सभका साथे आनन्द लेत घरी मर्यादा के सीमा रेखा तनी कम दायरा में होई, निर्बाध ना हो पाई.\nअँजोरिया हमेशा से खुलापन के समर्थक रहल बिया बाकिर बेहयाई आ फूहड़पन के ना. एहिजो कवनो विवाद उपजावल हमार मकसद नइखे बाकिर भोजपुरी गीत गवनई परोसे से पहिले कुछ बात साफ कर दिहल जरूरी बा. हर गीत गवनई से अँजोरिया के सहमत होखल जरूरी नइखे. अगर रउरा कवनो गीत मर्यादा के सीमा लाँघत बुझाव त आपन प्रतिक्रिया जरूर दीं. रउरा प्रतिक्रिया पर ध्यान जरूर दिहल जाई, मानल जरुरी नइखे. हमरा हर विचार से राउर सहमत होखल जरूरी नइखे, रउरा हर बात के मानल हमरा खातिर जरूरी नइखे.\nएहिजा पेश कवनो गीत गवनई के स्वामित्व पर कवनो तरह के दावा अँजोरिया परिवार के नइखे आ हर गाना ओकरा रचयिता, गायक गायिका, संगीतकार, प्रकाशक भा लेखनअधिकार स्वामी के ह. कवनो गीत गवनई पेश करे के मकसद ओहसे कमाई करे के नइखे बलुक भोजपुरी गीत गवनई के स्वाद दुनिया भर में पसरल भोजपुरियन ले चहुँपावे के बा.\nएह साइट पर हर गीत गवनई के वर्गीकरण ओकरा के गावे वाला, ओकर प्रकार, आ मौका के आधार पर कइल जाई. रउरा अगर कवनो गीत खोजत बानी आ त एहिजा आपन संदेश लिख डालीं. कोशिश कइल जाई कि ओकरा के खोज निकाल के एहिजा जोड़ दिहल जाव. अगर रउरा कवनो गीत गवनई के लिंक जोड़वावल चाहत बानी त उहो लिख डालीं.\nभोजपुरी के नयका गायक गायिका अपना बारे में जानकारी भेज सकेलें जवना के प्रकाशित करे के कोशिश कइल जाई. एहसे ओह लोग के नया नया लोग तक चहुँपे में सुविधा हो जाई.\nPosted in: आपन बाति | Tagged: भोजपुरी गाना |3Comments\nmujhe apne album songs uplod karana hai plz reply\nr/sir pls uplod my songs link youtube.com/aryan211000\nमन्ना लाल यादव\nअंजोरिया के ट्वीट


भोजपुरी में देश दुनिया के खबर (बियफे,2अप्रैल 2015) – टटका खबर\n(बुध, 1 अप्रैल के खबर)\nपेट्रोल आ डीजल के दाम में आजु बियफे के फेरू कटौती क दिहल गइल बा. दुनिया के बाजार में तेल के दाम घटला का चलते बियफे से पेट्रोल 49 पइसा आ डीजल में 1 रुपिया 21 पइसा के कमी हर लीटर पर कइल गइल बा.\nप्रधानमंत्री नरेन्द्र मोदी बुध का दिने ओडीशा में राउरकेला ले सरकारी इस्पात कारखाना देश के समर्पित कइलन. एह कारखाना में बारह हजार करोड़ रुपिया लगा के एकरा के आधुनिक बनावल गइल बा. एह मौका पर पीएम कहलन कि इस्पात बनावे में भारत अमेरिका से आगा निकल चुकल बा आ अब चीन के पछाड़ के दुनिया के सबले बड़हन इस्पात बनावे वाला देश बन जाई. कोयला घोटाला के चरचा करत कहलन कि पिछला सरकार में घोटाला का चलते कोयला एगो घटिया शब्द बना दिहल रहे जवना के उनकर सरकार देश खातिर हीरा में बदल दिहलस. बुधे का दिने सुप्रीम कोर्ट मनमोहन सिंह के कोयला घोटाला में जारी सम्मन के रद्द क दिहलसि.\nबियफे2अप्रैल के भगवान महावीर के जयन्ती देश भर में मनावल जाई.\nदेश में सबले अधिका दूध उत्पादित करे वाला राज्य बन गइल बा यूपी जहवाँ रोज 639 लाख लीटर दूध के उत्पादन होखे लागल बा.\nयूपी के स्वतंत्रता संग्राम सेनानियन भा उनका आश्रितन के मिलत पेंशन 8811 रुपिया से बढ़ा के 12000 हजार रुपिया महीना क दिहल गइल बा. लोकतंत्र सेनानियन के मिलत पेंशनो बढ़ा के दस हजार रुपिया क दिहल गइल बा.\nजौनपुर जिला के जफराबाद विधानसभा इलाका के सई नदी के नहोरा गड़हरघाट पर पुल बनावे के मंजूरी राज्य सरकार से मिल गइल बा. एह पर 1456 लाख रुपिया के लागत आई.\nसिद्धार्थनगर जिला के बन्द पड़ल जिला सहकारी बैंक के चालू करावे खातिर राज्य सरकार 45 करोड़ रुपिया जारी क दिहलसि. बाकी के धन जल्दिए नाबार्ड से जारी होखी. एह बैंकन में लोग के 54 करोड़ रुपिया जमा बा बाकिर बैंक बन्द रहला से लोग ओकरा के निकाल नइखे पावत.\nहिन्दी के पुरनिया साहित्यकार डॉक्टर कैलाश वाजपेई के बुध का भोर में नई दिल्ली के एगो निजी अस्पताल में निधन हो गइल.\nसोनिया के गोर चमड़ी पर दिहल बयान से गिरिराज सिंह पाछा हट गइलन. सोनिया गाँधी से लगवले अनेके कांग्रेसी नेता समय समय पर भाजपा के नेता लोग पर बदतमीज बयान देत आइल बाड़े आ ओह बयानन पर पोसुआ मीडिया कबो सवाल ना उठवलसि ना ही ओह पर बहस चलवललसि. बाकिर एह घरी हमेशा मौका के ताक में रहत बिया उहे मीडिया आ जबे मौका मिलत बा बवाल खड़ा कर देत बिया. हालही में बंगाल में एगो नन के रेप पर बड़हन बवाल खड़ा क दिहल रहे बाकिर जब पता चलल कि रेप करे वाला मुसलमान रहले आ एह मामिला के हिन्दू संगठनन से कवनो तरह के मतलब ना रहे तब सभे चुप्पी साध लिहले बा. चर्चो तब ढेर चरचराइल रहुवे बाकिर अब उहो मुँह बंद क लिहले बा आ अपना गलत बयानी खातिर केहू माफी माँगे ला तइयार नइखे.\nमेट्रोे मैन श्रीधरन के कहना बा कि भारतीय रेलवे के केंद्रीकृत खरीदारी में साँठगाँठ क के हर साल नाहियो त दस हजार करोड़ रुपिया के चूना लगावल जात बा रेलवे के. एह लूट में उपर से ले के नीचे ले रेल अधिकारी शामिल बाड़े.\nयमन के हिंसा में फंसल 358 भारतीय लोग के बुध का सबेरे मुंबई आ कोच्चि चहुँपला का बाद लोग राहत के साँस लिहल.\nशुक का दिन से बेंगलुरू में होखे वाला भाजपा के राष्ट्रीय कार्यकारिणी के बइठक के एजेंडा बियफे का दिने तय होखे वाला बा. एह बइठक में मोदी सरकार अपना दस महीना के शासन के ब्योरा पेश करी. हर कार्यकारिणी के संबोधित करे वाला लालकृष्ण आडवाणी एह बइठक में बोलीहें कि ना, एह पर अबले कवनो फैसला नइखे भइल. सुने में आवत बा कि खुद आडवाणी नइखन चाहत बोले के.\nक्रिकेट के अंतर्राष्ट्रीय संस्था आईसीसी के अध्यक्ष पद से इस्तीफा दे दिहले बाड़न बांगला देश के मुस्तफा कमाल. उनुका सबले खराब लागल कि विश्वकप देबे के मौका से महरूम क दिहल गइल उनका के आ श्रीनिवासन का हाथे विश्व कप दिहल गइल. कमाल कहलन कि आईसीसी इंडियन क्रिकेट काउन्सिल बन के रह गइल बा.\nझारखंड में थर्ड आ फोर्थ ग्रेड के सरकारी नौकरी अब बिहार भा यूपी के लोग के ना दिहल जाई आ सगरी नौकरी झारखंड के लोगे के दिहल जाई. एह बार में मुख्यमंत्री रघुवर दास के बयान बुध का दिने सरहुल मिलन समारोह में दिहल गइल.\nपिछला हफ्ता एगो मालगाड़ी से कचरा के एगो बानर के भइल मौत से नाराज ओकर साथी बन्दर तब से लगातार ट्रेन ड्राइवरन पर हमला क के ओह लोग के घवाहिल क देत बा. एह बीच अइसन तीन गो वारदात हो चुकल बा. ड्राइवर अपना के केबिन में बंद क के बाचत बाड़े ओह बानर से.\nमैट्रिक के परचा लीक भइला का चलते रद्द भइल परीक्षा दुबारा देबे खातिर बोर्ड 495 रुपिया के शुल्क माँगत बा. एह शुल्क का खिलाफ आरा के जैन कन्या पाठशाला आ अमीर चन्द बालिका उच्च विद्यालय के छात्रा बुध का दिने जम के विरोध जतवली आ कई घंटा ले जेल रोड के जाम क के राख दिहली.\nआरा टीसन का लगे लाईन पार करत एगो पचास बरीस के आदमी बुध का दिने राजधानी एक्सप्रेस से कटा के मर गइल. ओकरा के पहिचानल नइखे जा सकल अब ले. पुलिस लाश उठा के पोस्टमार्टम ला पठा दिहले बिया.\nआरा टाउन थाना इलाका के धनपुरा गाँव का लगे एगो मैजिक गाड़ी से कचरा के सात बरीस के एगो लड़िकी के मौत हो गइल. ड्राइवर गाड़ी छोड़ के भाग गइल. बाद में खिसियाइल लोग मैजिक गाड़ी के तहस नहस क दिहल.\nआरा के प्रखंडन से इंदिरा आवास के करीब सवा सात करोड़ रुपिया वापिस लवटि गइल काहे कि एह धन के इस्तेमाल समय पर ना करा सकल प्रशासन.\nरोहतास के विक्रमगंज एएस कालेज में जल्दिए फैशन डिजायनिंग आ नेटवर्किंग एंड हार्डवेयर के कोर्स शुरू करावे के जानकारी कालेज के प्राचार्य पत्रकारन के दिहलन.\nछपरा जिला के भेल्दी के भोलनापुर मध्य विद्यालय में छात्रवृति के रुपिया माँगे वाला विद्यार्थी के पिटाई क दिहलन प्राचार्य. ओकरा बाद खिसियाइल विद्यार्थी तोड़फोड़ मचा दिहलन. लइकन के कहना बा कि छात्रवृति के भुगतान के कागज पर पहिलही दस्तखत करा लिहले बाड़न प्राचार्य आ ओकरे बारे में पूछला पर लगलन गरियावे आ पिटाई करे. एह घटना का बाद प्राचार्य के विद्यालय से ट्रांसफर क दिहलसि प्रशासन.\nआठ महीना पहिले छपरा के भगवानपुर गाँव से भागल प्रेमी प्रेमिका के छपरा जंक्शन से आ पन्द्रह दिन पहिले सिवान के दरौली से भगावल लड़िकी के रसूलपुर चट्टी से ओकरा प्रेमी सहित पकड़ लिहलस पुलिस.\nगोपालगंज जिला के भोरे इलाका में वायरलेस मोड़ पर एगो सड़क हादसा में मंगल के रात एगो मोटरसाइकिल सवार के मौत हो गइल. मरे वाला मढ़ौरा के रहेवाला रहुवे आ कटेया के जमुनहा बाजार में एगो शराब भट्टी के सेल्समैन के काम करत रहुवे.\nसेंट्रल बैंक अपना सिवान रिजनल आफिस के विलय मोतिहारी आफिस में क दिहलसि आ सिवान आ गोपालगंज के आपन शाखा मोतिहारी से जोड़ दिहलसि. छपरा के शाखा के मुजफ्फरपुर रिजनल आफिस से जोड़ल गइल बा.\nथावे छोटी लाईन बंद भइला का बाद कचहरी टीसन पर के डीजल शेडो के बंद क दिहल गइल बा जहाँ डेमू के रखरखाव कइल जात रहुवे. अब बलिया का लगे एकर शेड बनावल जाई काहे कि छपरा वाराणसी डेमू के अब बलिया से वाराणसी सिटी का बीचे चलावल जात बा.\nछपरा के अमनौर प्रखंड के डुमरिया गाँव के आठवीं में पढ़े वाला एगो लड़िका नहात घरी पोखरा में डूब के मर गइल. अपना बाप महतारी के इकलौता बेटा रहुवे ऊ.\nपीसीएस परीक्षा के परचा लीक होखे आ बाद में रद्द होखे का खिलाफ शुरू विरोध बुधो का दिने जारी रहल. इलाहाबाद में घंटनो बवाल चलल आ पुलिस के फायरिंग तक करे के पड़ल. बाद में पुलिस हिन्दू होस्टल ले चहेटलसि. होस्टल में पुलिस के घुसला से बवाल अउरी बढ़ गइल.\nचंदौली के मिल्कीपुर गाँव का नियरा पोखरा में महतारी बहिन का साथ नहाए गइल दस साल के लड़िका के डूबला से मौत हो गइल. गोताखोरन का सहायता से ओकर लाश निकालल गइल आ पंचनामा करा के परिवार के सँउप दिहलसि पुलिस.\nजौनपुर शहर में राजा जौनपुर का हवेली में बुध का दिने आग लाग गइल बाकिर संजोग से समय रहते दमकल आग पर काबू पा लिहलसि. नगरपालिका सफाई अभियान चला के बटोरल खर पतवार हवेली का चहारदिवारी से सटले जरावत रहुवे आ उहे आग फेड़न के पतई में लागत हवेली का भीतर ले पसर गइल रहे.\nजौनपुर के महाराजगंज इलाका के एगो गाँव से अरहर के खेत में एगो नवहिन के अधजरल लाश मिलल बा. ओकर देहो उघार पघार देख अनेसा जतावल जात बा कि ओकरा संगे दुष्कर्म भइल होखी. ओकरा के पहिचानल ना जा सके एहसे ओकरा मुँह पर तेजाब डाल के जरा दिहल गइल बा.\nमिर्जापुर देहात कोतवाली के भोड़सर गाँव का नियरा एगो लाइन होटल का लगे एगो ट्रक ड्राइवर अपना साथी ड्राइवर के छूरा घोंप घोंप के मुआ घललसि. तीन गो ट्रक गुजरात से बियर लाद के पटना खातिर चलल रहले जब बीच राह में ई वारदात हो गइल. दुनू ड्राइवर गाजीपुर जिला के खिदिरपुर गाँव के बतावल जात बाड़े.\nनयका वित्तिय साल का पहिलका दिने शेयर बाजार झूम के खुलल आ 302 अंक के बढ़त ले के सेंसेक्स बंद भइल. सोना आ चांदीओ के दाम में बुध का दिने तेजी देखल गइल.\nकोटक महिन्द्रा बैंक में आईएनजी वैश्य बैंक के विलय के मंजूरी रिजर्व बैंक से मिल गइला का बाद दुनू बैंक एक में मिल गइलें. अब कोटक महिन्द्रा बैंक देश के चउथका बड़ निजी बैंक बन गइल बा.\nबाप से रिसिया के विदेश चल गइल पाकिस्तान पीपुल्स पार्टी के बिलावल भुट्टो का जगहा अब उनुका बहिन बख्तावर भुट्टो के पार्टी के कमान सँउपे के फैसला ले लिहल गइल बा. पाकिस्ताने का तरह भारतो के कांग्रेस पार्टी के राहुल गाँधी अपना महतारी से रिसिया के पता ना कहवाँ चल गइल बाड़न. पिछला एक महीना से उनकर कवनो अता पता नइखे लागत देश के. हो सकेला कि महतारी के मालूम होखे कि उनकर छिरियाइल बेटा कहवाँ लुकाइल बा. संजोग से एहिजो राहुल के बहिन प्रियंका पार्टी के बागडोर सँउपे के माँग उठावल जात बा कांग्रेसियन का तरफ से.\nनाइजीरिया के तानाशाह रहल मुहम्मद बुहारी ओहिजा भइल चुनाव में मौजूदा राष्ट्रपति गुडलक जोनाथन के हरा के राष्ट्रपति बन गइल बाड़े.\nदुनिया के सबले उमिरगर मेहरारू जापान के ओसाका के मिसाओ ओकावा के मौत हार्ट फेल भइला का चलते 117 साल का उमिर में हो गइल. कुछ समय पहिलहीं ऊ आपना जनमदिन मनवले रहुई.\nTags: News in Bhojpuri, आरा, गाजीपुर, गोपालगंज, छपरा, जौनपुर, टटका खबर, बिलावल भुट्टो, भोजपुरी में खबर., मिर्जापुर, राहुल गाँधी, रोहतास, सिवान


रूपईया आऊर सोहरत कऊना काम के | जोगीरा\nHome भोजपुरी साहित्य भोजपुरी कथा-कहानी रूपईया आऊर सोहरत कऊना काम के\nरूपईया आऊर सोहरत कऊना काम के\nपरनाम ! स्वागत बा राउर जोगीरा डॉट कॉम प, रउवा सब के सोझा बा महादेव कुमार सिंह जी के लिखल भोजपुरी कहानी रूपईया आऊर सोहरत कऊना काम के, पढ़ीं आ आपन राय जरूर दीं कि रउवा महादेव कुमार सिंह जी के लिखल भोजपुरी कहानी ( Bhojpuri Kahani) कइसन लागल आ रउवा सब से निहोरा बा कि एह कहानी के शेयर जरूर करी।\nइ दुनिया बङ तेजी से बदल रहल बा। रूपईया आऊर सोहरत के गरमी कमजोर से कमजोर आऊर बुङबक से बुङबक इंसान के ताकत आऊर उमंग से ओकराके भर देला। इ रिश्ता-नाता के बीच में भी जबसे रूपईया पईठ गईल तबसे अपन सगे-संबंधी में भी दरार पङे लागल।\nमहादेव कुमार सिंह जी\nई रूपईया मे चम्मुक जईसन गुण आऊर शक्ति बा। आजकल एकरे परभाव से संबंध बनेला आऊर एकरे कुपरभाव से संबंध बिगङ जाला। पईसा के खेल बङ निराला बा, मरद-मेहरारू के बीच झगङा, बाप-बेटा के बीच झगङा, भाई-भाई के बीच मनमोटाव एही सब चलत रहेला, देखल जाई त ई पईसा का-का न करावेला? अगर पईसा के तमाशा देखेके होई त कउनो पेंशनधारी के इहाँ जाके देखी सब समझ में आ जाई।\nअगर पेंशनधारी बाबूलोग के एगो से जादे औलाद होखे त ऊहाँ जाके देखी कि, उनके हाँङी में कइसेके खिचङी पकेला। बहुते कम लोग अईसन बारन जिनके नौकरी से सेवा-निवृति के बाद भी उनके औलाद मान-सम्मान के साथ रखेलन। कबो मोका मिले त गाँव-घर में घूमके पेंशनधारी बङ बुजुर्ग से जाके तनिक भेंट मुलकात करी, रऊरा लोगके दुनियादारी आऊर संबंध सब समझ में आ जाई। हमरा कहेके मतलब इ बा, कि पईसा के काऱण लोग एकसे एक करम आऊर एकसे एक कुकरम करे खतिरा तईयार रहेलन जबकि ऊनका पता बा कि केतनो हाय-मईया कईला से कोई फायदा नईखे।\nई धरती पर लोग जेतना भी कमईहें सबके सब एहीं पङल रह जाई। ई जेतना भी महल अटारी, सोना-चानी, कागज के रूपईया आऊरो एकसे एक कार (लोहा आऊर प्लास्टिक के कचरा) जेकरा पर लोग खूब गुमान करेलन सबकुछ एही पर धरलके धरल रह जाई। ई शान-शोकत आऊर सोहरत बस कुछे दिन के खेल बा आदमी के साथ कुछो न जाला, छीना-झपटी, चोरी, घूसखोरी ई सब पाप, लोग अपन बाल- बच्चा के मोह मे पङके करेलन, बाकी एकर कोई गारंटी नईखे कि बुढापा में उनकर बेटा-पुतोह उनकाके सेवा करी। ई जान ली कि आदमी के बुढापा सीमर के सुखल पेंङो से बेकार होला, जिनके आस-पास एगो छोटकी चिङई भी जाये से कतराले। बेटा चाहे जईसन होखे बाकी माई-बाप हमेशा ऊनके भलाई चाहेलन, ऊ त चाहेलन कि बेटा बहुत रूपईया कमाये आऊर खूब सोहरत हासिल करे।\nकेहु, केहु के योग में त अईसन बाप-महतारी बारन जे चाहेलन कि दुनिया के सब धन-दौलत हङप के बेटा, पोता के बाद अगिलका पीढी दर पीढी के खातिर जमा कर दी। उनका ई पता नईखे कि पुत्र अगर कुपुत्र हो जाई त बङका से बङका खजाना खाली होये मे तनिको देर ना लगी। कईएक घर अईसनो बा जिनके इहाँ सब भरल-पुरल बा, बेटा सब विदेश में रहेलन बाकी माई-बाबू के समय पर दूगो सुखल रोटीयो देबेबाला नईखे। बचपन में जे बाप-महतारी खुद न खाके एक-एक कौर आपन दिलके टुकरा खातिर बचाके रखेलन उनका ई पता नईखे कि रूपईया आऊर सोहरत खातिर बेटा ऊनकराके छोङ-छाङके विदेश में बस जईहें। अईसन रूपईया आऊर सोहरत कऊना काम के, अईसन धनमान बेटा से अच्छा त, ऊ गरीब बेटा होला जे मेहनत-मजूरी कईके आपन बाप-माई के पेट भरेलन आऊरो मरते दम तक ऊनके साथ-साथ रहेलन। बुढापा जीवनके बङ मार्मिक आऊर बङ संवेदनशील समय होला हमनी के करतब बा कि केहु तरह बङ-बुजुर्ग के जीवन निरबाह मे कोई कसर ना छोङी।\nभले ही केहु आऊर सेवा सत्कार करे चाहे न करे बाकि सच्चा पुत माथा झुकाके अपन जनम-दाता के सेवा जरूर करिहे। माई-बाबू के सेवा से बढके कोईओ तीरथ न होला। अगर सगरी तीरथ-धाम घूम- घाम अईनी आऊरो जनम-दाताके सेवा-सत्कार ना भईल त ई समझ ली कि केतनो तीरथ-धाम कर ली कोई फायदा नईखे, आऊर तीरथो कबो सुफल ना होई।\nपिछला लेखगंगा मईया के आरती | संजीव कुमार सिंह\nअगिला लेखईया हो | आकृति विज्ञा


टटको से टटका खबर : 21 सितम्बर, अतवार – Anjoria\n20 सितंबर के भाजपा चुनाव समिति के बइठक के दृश्य\n(खबर से अधिका भोजपुरी के पसार)\nइंचियोन एशियाई खेल – स्वर्ण सिंह विर्क रोइंग प्रतियोगिता के फाइनल ला क्वालीफाई ना कर सकले.\nअफगानिस्तान निर्वाचन आयोग राष्ट्रपति चुनाव में अशरफ गनी के विजयी घोषित क दिहलसि. हालांकि अबही ले पूरा आंकड़ा जारी नइखे कइले.\nभाजपा आरोप लगवले बिया कि यूपी सरकार खाली पड़ल नौकरियन के भरत नइखे जवना चलते बेरोजगार नवहियन हताश होत बाड़े.\nइंचियोन एशियाई खेल – आजु भारत के निशानेबाजी आ महिला बैडमिंटन में सिर्फ दू गो कांस्य पदक मिल पावल.\nकैमूर जिले के रामगढ़ इलाका के मोहनपुर भेरौला गांव में एगो नवही जहर खा के जान दे दिहलसि.\nइंचियोन एशियाई खेल – सायना नेहवाल के विजयी शुरुआत का बावजूद आपन तीन गो मुकाबला हार के भारतीय महिला टीम बैडमिंटन प्रतियोगिता में कांस्य पदक से उपन ना जा सकल.\nकरोड़ो के सारधा चिट फंड घोटाला में आजु सीबीआई वित्त मंत्री रहल पी.चिदम्बरम के पत्नी नलिनी चिदम्बरम से पूछताछ कइलसि. उनुका पर एह घोटाला के जालसाजन से रूपिया लेबे के आरोप बा.\nपांच बार के विश्व चैंपियन आ सुपर ग्रैंड मास्टर भारत के विश्वनाथन आनंद आजु छठवाँ आ आखिरी राउंड में आर्मेनिया के लेवोन एरोनियन से हरका का बावजूद पहिला बेर बिलबाओ चेस मास्टर्स के खिताब जीत लिहलन.\nगोपालगंज के कटैया इलाका के छितौना गांव से अपराधियों आजु दू गो नवहियन के किडनैप कर लिहले बाकिर पुलिस ओहमें से एगो के छोड़ा लिहलसि आ तीन गो अपराधियन के पकड़ लिहलसि.\nगोरखपुर जिला के झगहा इलाका में आजु कुछ बदमाश दसवीं के एगो छात्र के गोली मार के मुआ दिहले.\nभाजपा के पुरनिया नेता आ सांसद रहल लालजी टंडन आजु सकरले कि उनुका के राज्यपाल बनावल जात रहे बाकिर उ मना क दिहलन.\nइंचियोन एशियाई खेल – भारतीय हैंडबाल टीम निराशाजनक प्रर्दशन करत अतवार का दिने मेजबान दक्षिण कोरिया से 19-39 से हार गइल.\nमऊ में एगो चिकित्सक अपना ब्यूटी पार्लर संचालक प्रेमिका के आजु गोली मार के हत्या क दिहलसि.\nसरकार के आर्थिक सुधार खातिर कइल जात उपाय का चलते एह साल भारत के ऋण बाजार में विदेशी संस्थागत निवेशक एक लाख करोड रूपिया से अधिका लगवले बाड़न.\nइंचियोन एशियाई खेल – भारतीय पुरुष बास्केटबाल टीम अपना दुसरका मैच में सऊदी अरब से 67-73 से हार गइल.\nसुशील मोदी के कहना बा कि बिहार के दुर्भाग्ये रहल कि एहिजा हमेशा केन्द्र के विरोधी सरकार रहल. बाजपेयी का जमाना में राबड़ी, मनमोहन सिंह का जमाना में राजग के आ अब भाजपा के सरकार में माँझी सरकार एकर नमूना बा.\nअमेरिकी पत्रिका फार्च्यून एशिया प्रशांत के पचीस गो सबले शक्तिमान औरतन के सूची में आईसीआईसीआई बैंक प्रमुख चंदा कोचर समेत कुल आठ गो भारतीय औरतन के नाम रखले बावे.\nजौनपुर के सिद्दीकपुर का कताई मिल परिसर में 650 करोड रुपिया लगा के बने जात राजकीय मेडिकल कालेज के शिलान्यास मुख्यमंत्री अखिलेश यादव 25 सितम्बर का दिने करीहें.\nइंचियोन एशियाई खेल – भारतीय महिला फुटबाल टीम अतवार का दिने थाईलैंड से दस गोल से हार गइल आ अपने कवनो गोल ना कर सकल.\nमहाराष्ट्र विधानसभा चुनाव खातिर सीट के बाँट बखरा के कांग्रेस के प्रस्ताव राकांपा नकार दिहलसि.\nइंचियोन एशियाई खेल – ड्रैग फ्लिकर रुपिन्दर पाल सिंह के तीन शानदार गोल का सहारे पिछला बेर के कांस्य विजेता भारत पुरुष हाकी प्रतियोगिता में विजई शुरूआत करत श्रीलंका के अतवार का दिने 8-0 से हरा दिहलसि.\nमहाराष्ट्र में विधानसभा सीट के बखरा पर शिवसेना के प्रस्ताव भाजपा के मंजूर नइखे. लागत बा कि पचीस साल पुरान गठबन्हन अबकी टूट जाई.\nप्रधानमंत्री नरेन्द्र मोदी न्यूजीलैंड में भइल चुनाव में जीत के आइल नयका प्रधानमंत्री जान की आ उनका न्यूजीलैंड नेशनल पार्टी के बधाई दिहले.\nआजु बिहार के मुख्यमंत्री रहल स्व॰ भोला पासवान शास्त्री के 100वीं जयंती मनावल गइल आ उनुका के श्रद्धांजलि दिहल गइल.\nचीन अपना हाईस्पीड रेलवे में 500 अरब डालर से अधिका लगवले बावे आ ओकरा लगे 11 हजार किलोमीटर से लमहर हाईस्पीड रेलवे नेटवर्क बा.\nचीन के कूटनीति में रेलवे एगो खास हिस्सा बन गइल बा आ दुनिया के तमाम देशन में चीन आपन राजनयिक संबंध हाईस्पीड रेले से बढावत बा.\nभाजपा सांसद बिहार के स्वास्थ्य मंत्री रहल भाजपा सांसद अश्विनी चौबे बिहार के मौजूदा स्वास्थ्य मंत्री रामधनी सिंह के मानहानि के कानूनी नोटिस भेज के हप्ता भर का भीतर आरोप सिद्ध करे के कहले बाड़न. रामधनी सिंह दवा घोटाला में चौबे के नाम लिहले रहन.\nमुख्यमंत्री अखिलेश यादव के ड्रीम प्रोजेक्ट लखनऊ मेट्रो रेल सेवा के बनावे के काम 27 सितम्बर के होखे जात शिलान्यास का साथे शुरु हो जाई.\nइंचियोन एशियाई खेल – भारतीय पुरुष टेनिस टीम अपना दुसरका राउंड में नेपाल के खिलाफ 3-0 से एकतरफा जीत हासिल क के क्वार्टरफाइनल में जगह बनवलसि.\nघूस लेबे के आरोप में सिंडिकेट बैंक के अध्यक्ष आ प्रबंध निदेशक एस के जैन के गिरफतारी के धेयान में राखत दस गो सरकारी बैंकन के मुखिया के बहाली नयका निर्देश आवे ले टार दिहल बा. अब बैंकन के प्रशासनिक ढांचा में बड़हन बदलाव करे के तइयारी चलत बा.\nजी 20 देश करिया धन आ कर चोरावे के मामिला के जानकारी साझा करे खातिर नया प्रणाली विकसित करे पर तइयार हो गइलें. भारत के मिलल बड़हन कामयाबी. अब खाली मूलेधन ना ओह पर कमाइल ब्याज, डिविडेंड, आ बाचल धन के जानकारियो लिहल जा सकी.\nइंचियोन एशियाई खेल – दुसरका दिने अतवार के निशानेबाजी में पुरूषन के दस मीटर एयर पिस्टल टीम स्पर्धा में भारत के टीम कांस्य पदक जीतलसि. जीतू राय के प्रदर्शन बढ़िया ना रहल.\nआज के टटको में टटका खबर पढ़ीं…..\nPrevious Post: हमके दारू ना मेहरारू चाहीं फिलिम के नायक आ सकारात्मक फिलिम के पैरोकार\nNext Post: ममता राउत के गोहार, अब रोकीं अत्याचार ए माई


भोजपुरी में देश दुनिया के खबर (अतवार, 22 फरवरी 2015) – टटका खबर\nFeb 22, 2015 News in Bhojpuri, टटका खबर, नीतीश कुमार\n(शनिचर, 21 फरवरी के खबर)\n21 फरवरी का दिने चेन्नई में विश्व माईभासा दिवस समारोह के संबोधित करत स्मृति इरानी\nअतवार के साँझ जदयू नेता नीतीश कुमार चउथा बेर बिहार के मुख्यमंत्री पद के किरिया खइहें. अपने बनावल मुख्यमंत्री जीतन राम माँझी के उखाड़ के नीतीश फेरू कुरसी हथियवले बाड़न. आ अबकि उनका चारा घोटाला आ जंगल राज खातिर जानल जाए वाला लालूओ प्रसाद के समर्थन बा. ढेर दिन बाद कांग्रेसो के बिहार सरकार में कवनो मंत्रालय मिल सकेला. देखे के बा कि रमई राम का करत बाड़न काहे कि उनकर कहना बा कि बनीहें त उपमुख्यमंत्री ना त कुछ ना. नीतीश के किरिया धराई का मौका पर ममता बनर्जी, अखिलेश यादव, आ तरुण गोगोईओ के शामिल रहे के खबर बा.\nभाजपा नीतीश के चुनौती दिहले बिया कि अगर सचहूँ उनका लगे विधायकन के बहुमत बा त गुप्त मतदान करवा के आपन बहुमत देखा देसु. भाजपा कहले बिया नीतीश एक बेर ना पाँचो बेर माफी मंगीहें तबो जनता माफ नइखे करे वाला. काहे कि उनुका गलती के सजा बिहार के जनता भोगत बिया.\nसपा मुखिया मुलायम सिंह के पोता का तिलक में पीएम मोदी शामिल भइलन. मुलायम सिंह यादव के बड़ भाई के पोता आ सांसद तेज प्रताप यादव के शादी राजद मुखिया लालू प्रसाद यादव के बेटी राजलक्ष्मी से होखे वाला बा. एह मौका पर मुलायम आ लालू का बीच में बइठल मोदी के सीन में कवनो राजनीति ना देखल जा सके.\nजम्‍मू-कश्‍मीर में भाजपा आ पीडीपी के गठबन्हन वाली सरकार बने के एलान अब जल्दिए हो सकेला. दुनू गोल गँवे गँवे अधिकतर मुद्दा पर एगो राय बना चुकल बाड़े बाकिर अबहियों कुछ मुद्दा पर बात साफ कइल बाकी बा जवना पर बातचीत जारी बा. खास क के स‍ंविधान के धारा 370 आ सशस्‍त्र बल विशेष अधिकार अधिनियम पर दुनू गोल के राय जुदा बा. बाकिर एही बीच दुनू गोल राज्यसभा आ विधानपरिषद के चुनाव में सहमति बना के लड़ल बा.\nभूमि अधिग्रहण अध्यादेश के खिलाफ शुरू अन्दोलन में अन्ना हजारे शामिल हो गइल बाड़न. आन्दोलनकारियन के जुलूस दिल्ली खातिर निकल चुकल बा. एह बीच केन्द्र सरकार आन्दोलनकारियन से ओह लोग के माँग पूछले बिया आ इशारा कइले बिया कि अध्यादेश में कुछ संशोधन कइल जा सकेला. सरकार चाहत बिया कि किसानो के नुकसान ना होखे आ विकास खातिर जमीनो मिल जाव.\nसंसद के बजट सत्र शुरु होखे से पहिले अतवार के साँझ सगरी राजनीतिक गोल के बइठक बोलावल गइल बा जवना में संसद के सुचारू रुप से चलावे पर विचार होखी. एह सत्र में सरकार के आपन अध्‍यादेशो के विधेयक बनवा के पास करावे के बा. सोमार से चले वाला बजट सत्र के पहिलका दौर 20 मार्च ले चली. दुसरका दौर के बइठक 20 अप्रैल से 08 मई ले चली. 26 फरवरी के रेल बजट आ 28 फरवरी के आम बजट पेश कइल जाई.\nपेट्रोलियम मंत्रालय के दस्‍तावेज चोरावे का मामिला में बड़-बड़ औद्योगिक घरानन के पांच गो अधिकारियन के पुलिस गिरफ्तार कर लिहले बिया. एह लोग के तीन दिन ला पुलिस हिरासत में भेज दिहल गइल बा जहाँ एह लोग से पूछताछ क के मामिला के तह ले चहुँपे के कोशिश होखी. कांग्रेसी राज में अइसनका चोरियन पर नजर राखे के कोशिश ना कइल रहे ना त एहनी के अतना मन ना बढ़ल रहीत.\nजम्‍मू कश्‍मीर के बारामूला जिला के सोपोर का एगो गांव में सुरक्षा बल मुठभेड़ क के लश्‍करे तैयबा के दू गो कमांडरन के मार गिरवलसि. इ दुनू विदेशी नागरिक रहले. एहनी का लगे से दू गो ए-के 47 राइफल आ बहुते असलहा आ गोली बारूद बरामद भइल बा.\nदेश में स्‍वाइन फ्लू से मरे वालन के सिलसिला चालू बा. करीब 13 हजार लोग एह बीमारी का चपेट में आ चुकल बा. बाकिर सरकार के कहना बा कि दवाईयन के कवनो कमी नइखे.\nतीन दिन के बांग्‍लादेश यात्रा पर गइल पश्चिम बंगाल के मुख्‍यमंत्री ममता बनर्जी ढाका में प्रधानमंत्री शेख हसीना से मुलाकात कइली. भरोसा दिहली कि तीस्ता समस्या के समाधान जल्दिए खोज लिहल जाई. चार साल पहिले ममते का चलते तीस्ता समझौता ना हो पावल रहे.\nलीबिया के पूर्वी शहर कुब्‍बाह में इस्‍लामिक स्‍टेट के फिदायिन हमला में नाहियो त 45 जने के जान चल गइल बा आ बहुते लोग घवाहिल भइल बा.\nक्राइस्‍ट चर्च में भइल विश्व कप क्रिकेट मैच में वेस्‍टइंडीज 150 रन से पाकिस्‍तान के हरा दिहलसि. पाकिस्तान के ई लगातार दुसरका हार भइल बा आ वेस्‍टइंडीज के पहिला जीत. अतवार का दिने भारत के मुकाबला दक्खिन अफ्रीका से होखे वाला बा.\nवित्‍तमंत्री अरूण जेटली बैंक कर्मचारियन से गोहार लगवले बाड़न कि ऊ लोग हड़ताल पर मत जाव. कहलन कि एह हड़ताल से देश के आर्थिक नुकसान होखी. बैंक कर्मचारी 25 तारीख से चार दिन के हड़ताल पर जाए के एलान कइले बाड़न.\nजौनपुर जिला के बैजारामपुर घाट पर गोमती नदी पर पुल बनावे के काम जल्दिए शुरु होखे वाला बा. ई जानकारी जौनपुर जिलाधिकारी मीडिया के दिहलन.\nकेंद्रीय कृषि मंत्री राधा मोहन सिंह शनिचर का दिने मोतिहारी टीसन के निरीक्षण कइले आ टीसन के विकास ला बीस लाख रुपिया के मदद दिहले, कहलन कि टीसन पर शौचालय आ यात्री सुविधा बढ़वला के जरूरत बा.\nभोजपुर जिला में अलग-अलग थाना के मुकदमन में शामिल तीन गो आरोपियन के गिरफ्तार क के जेल भेज दिहल गइल बा.\nसिवान पुलिस डकैती के सात गो आरोपियन के गिरफ्तार कइले बिया. ई सातो लोग छपरा जिला के हवे.


गोरखपुर मण्डल में पूर्वाचल बैंक के हड़ताल से लेन देन पर असर – टटका खबर\nगोरखपुर मण्डल में पूर्वाचल बैंक के हड़ताल से लेन देन पर असर\nदेवरिया, 27 मार्च (वार्ता). गोरखपुर मण्डल में पूर्वांचल बैंक के हड़ताल का दुसरका दिने एक करोड़ रूपिया से बेसी के लेन देन पर असर पड़ल.\nग्रामीण बैंक आफिसर्स एसोसिएशन के बैनर तर बैंक कर्मी तीन दिन के हड़ताल पर बाड़ें.\nएसोसिएशन के महामंत्री सुरेश चंद्र श्रीवास्तव ‘यूनीवार्ता’ के बतवलें कि गोरखपुर मण्डल के देवरिया, गोरखपुर, महराजगंज, अउर कुशीनगर में करीब 200 से अधिका बैंक शाखा में हड़ताल का चलते कामकाज पर असर पड़ल बा आ एह दू दिन में गोरखपुर मण्डल के पूर्वाचल बैंक के शाखन में करीब एक करोड़ रूपिया से बेसी के लेन देन नइखे हो सकल.\nग्रामीण बैंक कर्मियन के मांग बा कि समान पेंशन व्यवस्था लागू होखे, ग्रामीण बैंकन के निजीकरण आ शेयर बेचे के प्रस्ताव वापिस लीहल जाव, अनुकम्पा पर बहाली के सुविधा अगस्त 2014 से लागू कइल जाव, बैकिंग उद्योग का तर्ज पर कम्प्यूटर इंक्रीमेंट के सुविधा दीहल जाव आ प्रायोजक बैंकने जइसन सेवा शर्ते लागू कइल जाव.\nTags: कुशीनगर, गोरखपुर, देवरिया, पूर्वांचल बैंक, महराजगंज


टटका खबर, बुध, चईत अँजोरिया दूज, 2078 विक्रमी – टटका खबर\nApr 14, 2021 आईपीएल मैच, कोलकाता, कोविड, चंपारण, झारखंड, दहेज हत्या, नरेन्द्र मोदी, पंजाब, मिर्जापुर, मुंबई, रायसीना संवाद, वैक्सिन, शेयर बाजार, साइमन मरांडी\nकाल्हु मंगल का दिने वीडियो कांफ्रेंसिंग का जरिए रायसीना संवाद के उद्घाटन करत प्रधानमंत्री नरेन्द्र मोदी कहनी कि आर्थिक विकास ला आन्हर दौड़ में आदमी अइसन अझूराइल कि मानवता के कल्याण पीछे छूट गइल. कहलन कि एही आपाधापी के परिणाम बा कि सगरी दुनिया आजु महामारी का गिरफ्त में आ गइल बा. कहलन कि दू गो विश्व युद्ध भइला का बाद सगरी व्यवस्था एके दिशाईं लाग गइल कि का आ कइले कइल जाव कि तिसरका विश्व युद्ध होखे के नौबत ना आवे. दुनिया ई बिना कारण खोजले आ सोचले समस्या सझुरावे में लाग गइल. तिसरका विश्व युद्ध त ना भइल बाकिर परोक्ष युद्धन आ आतंकवादी हमलन का चलते हिंसा के दौर हर जगहा जारी बा.\nकेंद्र सरकार के कहना बा कि देश में कोविड-19 का खिलाफ काम करे वाला वैक्‍सीन के कवनो कमी नइखे. समस्‍या एह चलते बा कि कई राज्‍य सरकार एकरा प्रबंधन में लापरवाही कइले बाड़ें. एही बीच सरकार कई विदेशी टीकन के देश में आपात इस्तेमाल में ले आवे के अनुमति देबे के प्रक्रिया तेज कर दिहले बिया. एह बारे में विशेषज्ञ समूह के कहना बा कि विदेश में बनावल आ विश्व स्वास्थ्य संगठन का सूची में शामिल हो चिकल वैक्सीनन के भारतो में मंजूरी दे दीहल जाव पहिले एह टीकन के एक सौ लोग के लगावल जाय आ एक हफ्ता ले ओह लोग के निगरानी कइला का बाद मिलल परिणाम से निर्णय कइल जाय.\nबिहार में मनरेगा के तहत अकुशल मजदूरन के मजदूरी दर अब 198 रुपिया कर दीहल गइल बा. पर साल ई 194 रुपिया रहुवे.\nपंजाब के मुख्यमंत्री कैप्टन अमरिन्दर सिंह साफ कइले बाड़न कि अगिला विधानसभा चुनाव ला टिकट बाँटे में चुनाव रणनीतिकार आ उनुकर प्रधान सलाहकार प्रशांत किशोर के कवनो भूमिका ना होखी.\nमिर्जापुर के देहात कोतवाली इलाका के बरकछ पहाड़ी पर मंगल का दिने एगो सड़क हादसा में जीप के पलटला से ओह पर सवार जिला पंचायत सदस्य के उम्मीदवार ई उनुका प्रस्तावक के ठाँवे पर मौत हो गइल आ आधा दर्जन लोग घवाहिल हो गइल.\nपश्चिमी चंपारण जिला के चिउटहां इलाका में एगो आदमी अपना मेहरारु के गरदन दबा के मुआ दिहलसि. मेहरारु के नइहर के लोग एकरा के दहेज हत्या बतवले. मामिला के जाँच करत पुलिस हत्या आरोपी के गिरफ्तार कर लिहले बिया.\nझारखण्ड मुक्ति मोर्चा के संस्थापक सदस्य आ विधायक, सांसद, अउर मंत्री रहल साइमन मरांडी के निधन कोलकाता के नेताजी हॉस्पिटल में सोमार का राति हो गइल. ऊ ढेर दिन से बेमार रहुवन आ करीब एक महीना से अस्पताल में भरती रहलन. ईसाई मरांडी के आजु पाकुड़ जिला के लिटीपाड़ा प्रखंड के ताल पहाड़ी डुमरिया गाँव में उनुका पैतृक आवास का नियरा दफनावल जाई.\nडर आ लालच का बीच झुले वाला शेयर बाजार सोमार का दिने के जोरदार बिकवाली का बाद काल्हु मंगल का दिने तेजी कटलसि. ऑटो, बैंकिंग आ फाइनेंस कंपनियन के शेयरन में लिवाली का चलते सेंसेक्स आ निफ्टी दुनु में तेजी दर्ज भइल.\nपिछला साल चैंपियन रहल मुंबई इंडियंस गजब के गेंदबाजी करत मंगल के भइल आईपीएल मैच में कोलकाता नाईट राइडर्स के 10 रन से हरा दिहलसि.


जमूरा, जो पूछेगा बताएगा ? हाँ मालिक. जो बताएगा सो करेगा ? हाँ मालिक. अब पिछला हफ्ता देश में अइसन जमूरन के जगहे-जगह देखल गइल. हर जगहा जमूरा अपना मालिक…\nनामी ज्ञानी आ विचारक लोग बड़हन-बड़हन ग्रन्थ लिख के ओतना ना समुझा पावे जतना एकाध लाइन में ट्रक-बस का पाछे लिखे वाला बरनन कर जाले. आ एही में जोड़ल जा…\nहमहीं ना बहुते लोग बस-ट्रक का पीछे लिखल तरह तरह के संदेशन के धेयान से देखेला आ ओहसे जनता के नब्ज धरे के कोशिश करेला. कई बेर बसन पर लिखल…\nअप्रैल 30, 2018 nffsrn\nगाँव के एगो रंगदार आपन भईंसिया सड़के पर बान्हत रहुवे. आवे जाए वाला लोग ओकरा से परेशान रहलन. आखिर पंचइती बइठल आ कहल गइल कि बाबू तू आपन भईंस कहीं…


शिव के नगरी में राम क रंग आखिर कइसे चढ़ल? एकर जवाब इतिहास में नाही हौ, लेकिन काशी के लोकमत में मौजूद हौ. काशी में राम के जमावै क श्रेय दुइ मनइन के जाला.\nLast Updated: October 30, 2020, 8:28 AM IST\nकाशी शिव क नगरी हौ, बाबा विश्वनाथ क पीठ हौ. लेकिन इहां शिवलीला नाही, रामलीला क जोर हौ. काशी में एतना रामलीला होला कि ओतना राम क नगरी अयोध्या में भी नाही होत. एकर ठीक उलटा मथुरा-वृंदावन में कृष्णलीला क बोलबाला हौ. शिव के नाम पर शिवरात्रि क शिव बरात अउर सावन क मेला बस. एकरे अलावा बाबा के जीवन पर कौनो लीला क मंचन नाही होत. लेकिन काशी में रामलीला क मंचन कुआर महीना यानी अश्विन मास से लेइके आधे कातिक तक चारो तरफ देखल जाइ सकेला. इ अलग बात हौ कि एह साल कोरोना के कारण कु ठप्प हौ. शिव के नगरी में राम क रंग आखिर कइसे चढ़ल? एकर जवाब इतिहास में नाही हौ, लेकिन काशी के लोकमत में मौजूद हौ. काशी में राम के जमावै क श्रेय दुइ मनइन के जाला. एक गोस्वामी तुलसीदास, अउर दूसर मेघा भगत. लेकिन असली मास्टरमाइंड तुलसी दासै रहलन.\nकाशी क रामलीला, खासतौर से रामनगर क रामलीला पूरी दुनिया में प्रसिद्ध हौ. काशी नरेश गंगा के किनारे रामनगर क किला में आज भी रहयलन. काशी क रामलीला, रामनगर क किला देखे दुनिया भर से लोग आवैलन. काशी में रामलीला कब से शुरू भयल, इतिहास में एकर कौनो प्रमाण नाही हौ, लेकिन लोकमत के अनुसार काशी में रामलीला क शुुरुआत मेघा भगत कइले रहलन.\nमेघा भगत के बारे में भी कई कहानी प्रचलित हौ. एक कहानी में मेघा भगत के तुलसी दास क मित्र बतावल जाला, त दूसरी कहानी में तुलसी दास क चेला. एक कहानी ई हौ कि गोस्वामी तुलसी दास जब 1577 में अवधी भाषा में रामचरित मानस लिखलन तब ओन्है अपने किताबी क प्रचार-प्रसार क जरूरत पड़ल. तुलसी दास रामचरित मानस के समाज में फइलावै चाहत रहलन, जइसे आज भी लेखक लोग अपने किताबी क प्रचार-प्रसार चाहैलन. लेकिन तुलसीदास के सामने दिक्कत ई रहल कि किताबी के मान्यता कइसे मिलै. मान्यता तबै मिलत जब विद्वान लोग ओके स्वीकरतन. लेकिन काशी क विद्वान तुलसी दास के फूटल आंख नाही देखै चाहत रहलन, मान्यता देवै क बात त बहुत दूर रहल. आज की नाही तब मीडिया रहल नाही कि विज्ञापन देके प्रचार कइ लेतन. छपाईखाना तक नाहीं रहल तब. किताब हाथै से लिखाय अउर अलग-अलग प्रति बनाइके बंटाय-बिचाय. मेघा भगत संस्कृत क विद्वान रहलन, संस्कृत पढ़ावै भी. मनोरंजन बदे बाल्मीकि रामायण के अधार पर रामलीला क मंचन भी विद्यार्थिन से करावै.\nतुलसी दास के दिमाग में सुझल कि अगर मेघा भगत रामचरित मानस के अधार पर रामलीला करावै लगय त मामला जमि जाई. एक त किताब के एतनेे बड़े विद्वान से मान्यता मिलि जाई दूसरे प्रचार भी होइ जाई. तुलसी दास मेघा भगत से दोस्ती गठलन अउर धीरे-धीरे ओन्है रामचरित मानस के अधार पर रामलीला करै बदे राजी कइ लेहलन. मेघा भगत अब बाल्मीकि रामायण के बदले रामचरित मानस क मंचन करावै लगलन. अब रामलीला में भीड़ भी जुटय लगल. पहिले संस्कृत में संवाद होवै के नाते बहुत कम लोग रामलीला देखै आवै. एह तरह से आज के चार सौ साल पहिले काशी में रामचरित मानस के अधार पर रामलीला क मंचन शुरू भयल रहल. मेघा भगत क शुरू कयल इ रामलीला आज भी लाट भैरव क रामलीला के नाम से हर साल होला. कहे क मतलब लाट भैरव क रामलीला सबसे पुरानी हौ. एके आदि रामलीला भी कहल जाला.\nलाट भैरव क रामलीला अश्विन कृष्ण अष्टमी के मुकुट पूजा से शुरू होला, अउर कार्तिक पंचमी के कोट बिदाई के साथ संपन्न होला. काशी में जेतना रामलीला होला, सब तिथि के अनुसार होला, लेकिन लाट भैरव के रामलीला में तिथि के साथ नक्षत्र क भी ध्यान रखल जाला. राम के 14 साल के बनबास क प्रसंग 14 दिन में तिथि के अनुसार ही पूरा कयल जाला. लाट भैरव क रामलीला क मंचन अलग-अलग प्रसंग के अनुसार शहर भर में अलग-अलग स्थान पर होला. दूसरे रामलीला के तुलना में एह रामलीला क दउड़ जादा हौ.\nमेेघा भगत क एक दूसर कहानी भी हौ. इ कहानी में मेघा भगत के तुलसी दास क चेला बतावल गयल हौ. तुलसी दास के देह छोड़ले के बाद मेघा भगत बहुत दुखी भइलन अउर राम के खोजय पैदलै निकलि पड़लन. कई दिन पैदल चलत चलत अयोध्या पहुंचलन. बिना खाये-पीये सरयू किनारे राम-राम करत रहलन. कई दिन बाद दुइ ठे बालक धनुस के साथ ओनके पास अइलन. दूनो धनुस मेघा भगत के देइ के चलि गइलन. ’बाबा इ धनुस संभालि के रखले रह, थोड़े समय बाद आइके लेइ जाइब.’ मेघा भगत धनुस लइके दूनो बालकन क इंतजार करत रहि गइलन, लेकिन दूनो लौटलन नाही. कई दिन बीति गयल मेघा भगत परेशान. एक दिन रात में सपना में उहै दूनो बालक अइलन अउर ओनसे कहलन कि धनुस लेइके वापस काशी जा, उहां चित्रकूट नामक जगह पर रामलीला शुरू करावा, ओहि ठिअन राम क दरसन होई. मेघा भगत धनुस लेइके काशी अइलन अउर रामलीला शुरू करइलन. इ रामलीला चित्रकूट क रामलीला के नाम से प्रसिद्ध हौ. मान्यता हौ कि दूनो बालक बालरूप में राम-लखन ही रहलन अउर ओनकर देहल धनुष आज भी चित्रकूट रामलीला समिति के पास मौजूद हौ. हर साल रामलीला शुरू भइले के 19वें दिन आत्मविश्वेश्वर मंदिर में इ धनुष क दर्शन होला. रामलीला क शुरुआत अश्विन मास के कृष्ण नवमी के मुकुट पूजा के साथ शुरू होला अउर अश्विन शुक्ल पूर्णिमा के दशावतार क झांकी के साथ संपन्न होइ जाला.\nचित्रकूट क रामलीला क भी अलग-अलग प्रसंग क मंचन अलग-अलग जगह होला. हर जगह क निर्धारण मेघा भगत खुद कइले हएन. रामलीला के 18वें दिन भरत मिलाप क लीला होला. नाटी इमली क भरत मिलाप के नाम से प्रसिद्ध इ लीला के देखै बदे देश-विदेश से लोगन क भारी भीड़ जमा होला. काशी नरेश भी इ आयोजन में शामिल होलन. आयोजन में एतनी भीड़ जुटैला कि इ लख्खा मेला के नाम से प्रसिद्ध हौ.\nचित्रकूट क रामलीला से जुड़ल एक अउर कहानी हौ. सन 1868 में रामलीला क मंचन होत रहल. रामलीला में जे हनुमान बनल रहल, ओसे मैकफर्सन नामक एक पादरी कहलस कि हनुमान त 100 जोजन क समुद्र लांघि गयल रहलन, तू वरुणा नदी लांघि के देखावा त जानी. अगर न लांघि पइब त लीला बंद कराइ देब. पंडित टेकराम भट्ट हनुमान क पाठ करत रहलन अउर पादरी क इ बात ओनके करेजा में धंसि गयल. उ राम से अनुमति लेहलन अउर एक छलांग में वरुणा नदी पार कइ गइलन. हालांकि वरुणा पार कइले के बाद उ असली राम के पास चलि गइलन. लेकिन ओनकर मुखौटा आज भी वरुणा किनारे हनुमान मंदिर में रखल हौ.\nकाशी में तुलसी घाट क रामलीला भी बहुत पुरानी हौ. मान्यता हौ कि इ रामलीला क शुआत रामचरित मानस लिखले के बाद तुलसी दास खुद करउले रहलन. रामलीला के शुरुआत क समय 1580 के आसपास बतावल जाला. अखाड़ा तुलसीदास आज भी हर साल रामलीला क आयोजन करावैला. लीला क शुरुआत अश्विन कृष्ण नवमी के मुकुट पूजा के साथ होला अउर कार्तिक एकादशी के दशावतार क झांकी के साथ संपन्न होइ जाला. इ रामलीला क मंचन भी शहर में अलग-अलग स्थान पर होला.\nतुलसी घाट क रामलीला से जुड़ल एक प्रचलित कहानी हौ. कहल जाला कि एही कहानी से रामनगर के रामलीला क शुरुआत भयल हौ. लोकमत हौ कि काशी नरेश उदित नारायण सिंह हर रोज तुलसी घाट क रामलीला देखै आवै. रामलीला के दौरान एक दिन ओनके पुत्र युवराज ईश्वरीनारायण सिंह क तबियत बहुत खराब होइ गयल. काशी नरेश फिर भी रामलीला में अइलन, लेकिन देरी से. रामलीला क राम काशीराज के उदास अउर दुखी देखलन त कारण पूछलन. रामलीला खतम भइले के बाद काशीराज जब वापस घरे जाए लगलन तब राम ओन्है तुलसी दल देहलन अउर कहलन कि युवराज के खिआइ दिहैं. काशी नरेश घरे जाइके तुलसी दल युवराज के खिअउलन अउर युवराज रातभर में ही ठीक होइ गइलन. ओही समय काशीराज निश्चय कइलन कि अब रामनगर में भी रामलीला होई.\nकाशी नरेश लीला क अइसन आयोजन बनउलन कि रामनगर क रामलीला आज पूरी दुनिया में प्रसिद्ध हौ अउर नंबर एक हौ. रामनगर क रामलीला पूरी तरह से रामचरित मानस के अधार पर होला, एक शब्द भी इधर-उधर नाही. अलग-अलग दृश्य क मंचन अलग-अलग स्थान पर होला, अउर हर स्थान क प्रसंग के अनुसार ही नामकरण कयल गयल हौ. आज के आधुनिक जुग में भी रामलीला में लाउडस्पीकर अउर बिजली क रोशनी क इस्तेमाल नाही होत. पंचलाइट के रोशनी में पूरी रामलीला होला. रामलीला क पात्र ऊंचे स्वर में संवाद बोलैलन अउर शांति एतनी कि संवाद सुनल जाइ सकैला. रामलीला क्षेत्र में काशी नरेश के पहुंचले के बाद ब्यासजी जोर से चिल्लइहै सावधान, अउर पूरे परिसर में शांति होइ जाई. रामचरित मानस के चैपाई के साथ रामलीला शुरू होइ जाई.\nरामनगर क रामलीला सन 1830 के आसपास शुरू भयल रहल. रामलीला क तइयारी हर साल सावन कृष्ण चतुर्थी के गणेश पूजन के बाद पांचों स्वरूप (राम, लक्ष्मण, सीता, भरत, शत्रुघ्न) क चयन अउर नामकरण के साथ शुरू होइ जाला. भादो शुक्ल चतुर्दशी के फिर से गणेश पूजा होला अउर रावण जनम सेरामलीला क मंचन शुरू होइ जाला. एकरे बाद अश्विन शुक्ल पूर्णिमा के राम उपवन विहार, सनकादिक मिलन के साथ रामलीला समाप्त होला. कार्तिक कृष्ण प्रतिपदा के रामनगर क किला में कोट बिदाई क अनोखा कार्यक्रम होला. काशी नरेश दक्षिणा देइके रामलीला के प्रमुख पात्रन क बिदाई करैलन. रामलीला क संवाद सैकड़ों साल पहिले काष्ठजिह्वा स्वामी अउर महराज रघुराज लिखले रहलन. आजतक ओम्मन कौनो बदलाव नाही कयल गयल हौ. लीला क आयोजन काशीराज धर्मार्थ ट्रस्ट करैला. राज्य सरकार भी योगदान देला.\nकाशी में चेतगंज क रामलीला भी बहुत प्रसिद्ध हौ. बाबा फतेराम 1888 में चेतगंज रामलीला समिति क स्थापना कइलेन अउर रामलीला शुरू भयल. रामलीला अश्विन अमावस्या के मुकुुट पूजा के साथ शुरू होला अउर कार्तिक कृष्ण त्रयोदशी यानी धनतेरस के दशावतार क झांकी के साथ समाप्त होइ जाला. इहा के रामलीला में कार्तिक कृष्ण चतुर्थी यानी करवा चउथ के दिन सुपुनखा क नाक कटैला. चेतगंज क नक्कटैया बहुत मशहूर हौ. नक्कटैया देखै देश-विदेश से लोग आवैलन. चेतगंज क नक्कटैया भी नाटी इमली के भरतमिलाप की नाही काशी क लख्खा मेला में गिनल जाला. नक्कटैया में सैकड़न लाग निकालल जालन. एक से बढ़ि के एक झांकी. मेला पूरी रात चलैला.\nएकरे अलावा भी काशी में कई रामलीला क आयोजन होला. खोजवा क रामलीला, औरंगाबाद, काशीपुरा, गायघाट, नदेसर, आशापुर, लल्लापुरा, लोहता, लहरतारा, चिरईगांव, दारानगर, लक्सा, पांडेयपुर, मनिकनिकाघाट, शिवपुर, रोहनिया, फुलवरिया के साथ ही काशी के केद्रीय कारागार में भी रामलीला क आयोजन होला. कहै क मतलब कुआर अउर कातिक इ दुइ महीना शिव क पूरी काशी राममय रहैला. लेकिन एह साल राम क अइसन कोप भयल, कोरोना क अइसन आफत आइल कि एक्को रामलीला नाही होत हौ. अबतक क इतिहास में पहिली बार अइसन होत हौ. खाली रामचरित मानस क पाठ कइके रामलीला क खानापुरती कयल जात हौ.


लोकसेवा आयोग २०१२ के सूचना जारी हो गइल – टटका खबर\nFeb 5, 2012 सिविल सर्विसेज परीक्षा २०१२\nभारत के लोकसेवा आयोग के सालाना परीक्षा के घोषणा आयोग के वेबसाइट पर कर दिहल गइल बा.\nसिविल सर्विसेज खातिर प्रारंभिक परीक्षा २० मई २०१२ के करावल जाई. परिक्षार्थियन के चाहीं कि फार्म भरे से पहिले तय कर लें कि उनुका लगे जरूरी अर्हता बा कि ना. परीक्षा में शामिल हो गइला के मतलब ई ना होखी कि उनुका के योग्य मान लिहल गइल बा.\nजे लोग एह खातिर आवेदन दिहल चाहत बा से निर्धारित वेबसाइट पर जा के आनलाइन आवेदन कर देव. ओहिजा एह बारे में सगरी जानकारियो दिहल गइल बा.\nआवेदन करे के आखिरी तारीख ५ मार्च २०१२ के अधरतिया ११ बज के ५९ मिनट ले रही. ओकरा बाद ई लिंक काम कइल बंद कर दी. जिन लोगन के आवेदन सही पावल जाई ओह लोग के ई एडमिशन सर्टिफिकेट आयोग के वेबसाइट पर उपलब्ध करावल जाई जहाँ से ओकरा के डाउनलोड कइल जा सकी. डाक से कवनो एडमिट कार्ड ना भेजल जाई.\nबतावल गइल बा कि प्रारंभिक परीक्षा, प्रीलिम, में निगेटिव मार्किंग के व्यवस्था लागू रही आ गलत जबाव देबे वाला के नंबर काट लिहल जाई.\nपरीक्षा भवन में कवनो तरह के संचार साधन ना ले जाये दिहल जाई.\nप्रारंभिक परीक्षा पास करे वाला के फेर मुख्य परीक्षा आ साक्षात्कार के सामना करे के पड़ी.\nअबहीं खाली प्रारंभिक परीक्षा खातिर आवेदन लिहल जाई. बाद में सक्षम लोग के फेर मुख्य परीक्षा खातिर आवेदन करे के पड़ी.\nमुख्य परीक्षा अक्टूबर भा नवम्बर में करावे के संभावना बा.\nराष्ट्रीयता – आई ए एस आ आई पी एस खातिर भारत के नागरिक होखल जरूरी बा. बाकी सेवा खातिर भारत भा नेपाल भा भूटान के नागरिकता भा ऊ तिब्बती लोग जे पहली जनवरी १९६२ से पहिले भारत आ गइल रहे, भा पाकिस्तान, बर्मा, श्रीलंका, केन्या, युगाण्डा, तांजानिया, जाम्बिया, मलावी, जैरे, इथियोपिया आ वियेतनाम से स्थायी रूप से भारत रहे आइल लोग. जे लोग भारत के नागरिक ना होई ओह लोग का लगे भारत सरकार के दिहल अर्हता प्रमाणपत्र होखल जरूरी रही.\nउमिर – पहली अगस्त २०१२ का दिने कम से कम २१ साल के होखल जरूरी बा आ तीस साल से कम के उमिर होखे के चाहीं. कहे के मतलब कि २ अगस्त १९६२ का पहिले जनमल भा १ अगस्त १९९१ का बाद जनमल लोग एह खातिर योग्य ना रही. हँ, अनुसूचित जाति भा जनजाति खातिर पाँच साल आ अन्यपिछड़ा वर्ग खातिर अधिकतम उमिर में तीन साल के छूट दिहल जाई. कुछ अउरियो तरह के लोग खातिर उमिर सीमा में मिले वाला छूट के विवरण आयोग का साइट पर देखल जा सकेला.\nपरीक्षा केन्द्र – प्रारंभिक परीक्षा अगरतला, अहमदाबाद, एजावल,अलीगढ़, इलाहाबाद, औरंगाबाद, बैंगलोर. बरेली, भोपाल, चंडीगध, चेन्नई, कटक, देहरादून, दिल्ली, धारवाड, दिसपुर, गंगटोक, हैदराबाद, इमंफाल, इटानगर, जयपुर, जम्मू, जोधपुर, जोरहाट, कोचि, कोहिमा, कोलकाता, लखनऊ, मदुराई, मुंबई, नागपुर, पणजी, पटना, पुड्डुचेरी, पोर्ट ब्लेयर, रायपुर, राँची, संबलपुर, शिलांग, शिमला, श्रीनगर, थिरुवनन्तपुरम, तिरुपति, उदयपुर, आ विशाखापत्तनम में करावल जाई.\nभरसक परीक्षार्थी के ओकरा पसंद के केन्द्र दिहल जाई बाकिर आयोग चाहे त फेर बदल कर सकेला. हँ दृष्टिहीन परीक्षार्थीयन के परीक्षा चेन्नई, दिल्ली, हैदराबाद, कोलकाता, लखन, दिसपुर, आ मुंबई एही आठ जगहा करावल जाई.\nपरीक्षा केन्द्र बदले के निहोरा ना सुनल जाई.\nअउरी जानकारी खातिर आयोग के वेबसाइट पर जाईं\nबिहार मुक्त विद्यालीय शिक्षण और परीक्षा बोर्ड


भोजपुरी के नयका सितारा – अमित भारद्वाज – Anjoria\nभोजपुरी फिल्म जगत का आसमान पर एगो नया सितारा जल्दिये चमके जा रहल बा एह डेल्ही बॉय का नाम ह अमित भारद्वाज. निर्माता शम्भू पाण्डेय के फिल्म दरोगा जी चोरी हो गइल से अमित भोजपुरिया दर्शकना का सोझा उतरे जा रहल बाड़े, एह फिलिम के मुहूर्त पिछला दिने मुंबई में करावल गइल. इओन फिल्म्स का बैनर में बनत एह फिलिम में अमित के साथ खेसारी लाल, विक्रांत सिंह, आनंद मोहन, सुजीत कुमार, शेला शर्मा, चंडी परेरा, संजय पाण्डेय, प्रीती चौहान, आ मेघा घोष मुख्य भूमिका में बावे लोग.\nअमित के कहना बा कि अभिनय के शौक उनुका के मुंबई खीच ले आइल आ शम्भुनाथ पाण्डेय उनुका पर भरोसा करके अपना फिलिम में एगो महत्वपूर्ण भूमिका दे दिहले. गाड़ियन के शौक़ीन अमित के पूरा भरोसा बा कि भोजपुरिया दर्शक उनुका के जरूर पसंद करीहें. दरोगा जी चोरी हो गइल के संगीतकार अमन श्लोक आ गायक गायिका में अलका याग्निक, रितु पाठक, इंदु सोनाली, खेसारी लाल आ कल्पना शामिल बाड़ी. फिल्म के शूटिंग जल्दिये शुरू होखे वाला बा.\nPrevious Post: रवि किशन के मेराथन पारी\nNext Post: सुबह के शुरुवात अजीत का साथ\nsirf actor kahiye wah bhi film dekhne ke baad photo dekh kar nahi lagta hai kiebhojpuri ke sitara hai


खबर भोजपुरी में (अतवार, 1 फरवरी 2015) – टटका खबर\n(शनिचर, 31 जनवरी के खबर)\nपांच हजार किलोमीटरो से अधिका दूर ले मार करे वाला आ परमाणु हथियार ले जा सकेला वाला मिसाइल अग्नि-5 के आजु फेरू सफल परीक्षण कइल गइल. पिछला बेर एकर सफल परीक्षण 19 अप्रैल 2012 के भइल रहे. एह मिसाइल का जद में करीब करीब दुनिया के सगरी देश आ जइहें आ भारत ओह छह गो चुनिंदा देशन में शामिल हो गइल जिनका लगे पाँच हजार किलोमीटर से अधिका दूरी ले मार करे वाला मिसाइल बा.\nकांग्रेसी नेता आ ओकरा सरकार में केन्द्रीय मंत्री रह चुकल मतंग सिंह के शनिचर का दिने सीबीआई सारधा घोटाला में गिरफ्तार कर लिहलसि. मतंग सिंह पूछताछ में ठीक से बतियावत ना रहले एहसे उनुका के गिरफ्तार क लिहल गइल आ अब फेरू पूछताछ होखी. तृणमूल कांग्रेस के बड़हन नेता मुकुल राय से सीबीआई के पूछताछ का बाद उनकर नाता ममता बनर्जी से खराब हो गइल बा. ममता के लागत रहुवे कि सीबीआई मुकुल राय के गिरफ्तार कर ली बाकिर गिरफ्तारी ना भइल आ पूछताछ का बाद मुकुलो राय सीबीआई का खिलाफ कवनो बयानबाजी ना कइलन. एहसे एह घोटाला में घेरए के अंदेशा से डेराइल ममता के लागत बा कि मुकुल राय भाजपा से कवनो गोटी बइठा लिहले बाड़न.\nराजनीतिक गहमागहमी का बीच शनिचर का दिने बिहार के मुख्यमंत्री माँझी अचके राज्यपाल से मिले खातिर राजभवन चहुँपले आ करीब आधा घंटा ले राज्यपाल केसरीनाथ त्रिपाठी से बतियवले.\nयूपी सरकार आखिर में अरविंद कुमार जैन के नयका डीजीपी बना दिहलसि. पहिले कयास लगावल जात रहुवे कि अरुण कुमार गुप्ता के सेवा विस्तार मिल जाई. बाकिर अरविंद कुमार जैनो महज दू महीना ले डीजीपी रहला का बाद रिटायर हो जइहें.\nउन्नाव पुलिस लाईन में मिलल नरकंकालन से भरल कोठरी का बाद अब बहराइच पुलिस लाइन में सैकड़ो नर कंकाल से भरल कोठरी के खुलासा भइल बा.\nदिल्ली में भाजपा के जितावे के गोहार लगावत पीएम मोदी एगो सभा में भाषण देत कहलन कि पूरा दुनिया के निगाह दिल्ली के चुनाव पर लागल बा आ दिल्ली वालन के जिम्मेदारी बनत बा कि केंद्र संगे मिल के काम करे वाली सरकार चुनस दिल्ली ला.\nकम दूर ले जाए के होखे त साइकिल से जाए के सलाह दिहलन बिहार के मुख्मंत्री जीतन राम माँझी. एहसे पर्यावरण के सुरक्षा करे में सहायता मिली. एहबात के पसार करे खातिर माँझी पटना के संजय गाँधी जैविक उद्यान में साईकिल चलवले.\nराष्ट्रपति प्रणब मुखर्जी भारतीय तटरक्षक के स्थापना दिवस 1 फरवरी के पहिले ओह लोग के आपन शुभकामना भेजले बाड़न.\nदिल्ली चुनाव खातिर आआपा गोल आजु आपन ‘पवित्र किताब’ जारी क दिहलसि जवना में दिल्ली के पूर्ण राज्य बनावे, बिजली दर आधा करे, स्वच्छ पानी सही दाम पर मुहैया करावे, जनलोकपाल ले आवे, स्वराज कानून लागू करे वगैरह के वादा कइल गइल बा. अरविन्द केजरीवाल एह पवित्र किताब के जारी कइलन.\nएगो टीवी पत्रकार के इन्टरव्यू देत किरण बेदी कहली कि जरूरी चीझु कबहियो फोकट में ना देबे के चाहीं. फोकट में मिलल चीझु के लोग भाव ना देव. कहली कि जरूरी चीझु जतना सस्ता हो सके ओतने सस्ता देबे के चाहीं बाकिर फोकट में ना. कहली कि अगर सरकार सब कुछ फोकट में देबे लागे त ओकरा लगे बाचीं का? एहसे उनकर कोशिश होखी कि दिल्ली वालन के बिजली पानी शिक्षा आ स्वास्थ्य सुभीता दर पर मुहैया करावल जाए.\nबिहार के लखीसराय आ नवादा में शुक का रात नक्सलियन के उत्पात मचावे के खबर बा. ई बदमाश नवादा में दू गो ट्रैक्टर आ एगो मोटरसाइकिल फूंक दिहले सँ आ लखीसराय में एगो मोबाइल टावर के जरा दिहले सँ.\nआजु सबेरे बिहार में सगरो घाम निकलला से लोग के राहत बुझाता बाकिर तापमान तनी गिरले बा. उत्तरो प्रदेश में घाम निकल आइल बा आ लोग राहत महसूस करत बा.\nउत्तर प्रदेश सरकार अपना राज्य के निवासी आ बूढ़ नागरिकन के नौ मार्च से हरिद्वार आ ऋषिकेश के नि:शुल्क तीर्थयात्रा करावे के फैसला कइले बिया. एकरा खातिर एगो स्पेश, रेलगाड़ी बुक करा के लखनऊ से हरिद्वार के यात्रा करावल जाई.\nबांग्ला देश विपक्षी नेता खालिदा जिया के आफिस के बिजली, इंटरनेट आ केबल कनेक्शन काट दिहल गइल बा.\nचीन के एन्हुई प्रांत में एगो कोयला खदान में बाढ़ के पानी घुस गइला का चलते पाँच गो मजदूरन के मौत हो गइल. दू जने अबहियोें खदान में फँसल बाड़े.\n23 जनवरी के खतम भइल हफ्ता में देश के विदेशी पूंजी भंडार में 9.80 करोड़ डॉलर के कमी आइल बा.\nएशियन कप फुटबाल कोरिया के 2-1 से हरा के आस्ट्रेलिया पहिला हाली एशियाई चैम्पियन बन गइल.\nमोहाली के पंजाब क्रिकेट संघ स्टेडियम में भइल रणजी ट्रॉफी ग्रुप-बी के एगो मैच में ओडिशा के टीम पंजाब के छह विकेट से हरा दिहलसि.\nमेलबर्न में चलत आस्ट्रेलियन ओपन टेनिस टूर्नामेंट में अमेरिका के टेनिस स्टार सेरेना विलियम्स रूस के मारिया शारापोवा के हराके एह साल के पहिलका ग्रैंड स्लैम आस्ट्रेलियन ओपन के महिला एकल खिताब जीत लिहली.\nनागपुर के विदर्भ क्रिकेट संघ स्टेडियम में रणजी ट्रॉफी के ग्रुप-बी के मुकाबला में आज शनिचर का दिने विदर्भ के टीम दिल्ली के टीम के एक पारी आ 93 रन से हरा दिहलसि. दिल्ली के एह साल के ई पहिलका हार ह. इंदौर के होल्कर क्रिकेट स्टेडियम में भइल रणजी ट्रॉफी ग्रुप-ए के मैच में मध्य प्रदेश के टीम जम्मू कश्मीर के एक पारी आ 97 रन से हरा दिहलसि. लाहली (हरियाणा) के चौधरी बंसीलाल क्रिकेट स्टेडियम में खेलल रणजी ट्रॉफी के ग्रुप-बी मुकाबला में हरियाणा के टीम राजस्थान के एक पारी आ 119 रन से हरवलसि.\nदू मैच के सीरीज के पहिलका एक दिना में न्यूजीलैंड पाकिस्तान के7विकेट से हरा दिहलसि.\nआजु तिरुवनंतपुरम में 35वां राष्ट्रीय खेल के शानदार उद्घाटन भइल. एह मौका पर सचिन तेंदुलकर सभका नजर में रहलन.\nTags: News in Bhojpuri, अग्नि5मिसाइल, किरण बेदी, केजरीवाल, खबर भोजपुरी में, टटका खबर


रैली के सवर चलल बा – Anjoria\nNov 5, 2012 भोजपुरी, लस्टम पस्टम\nरोज रैली, प्रदर्शन, नारेबाजी से एकदम रीगल रामचेला कहले – बाबा आजुकाल ई नेतवन के का हो गईल बा कि रोज प्रदर्शन रोज बवाल. जेकरा देखऽ उहे झंडा टंगले चिचियात घूमऽता.\nबाबा लस्टमानंद मुस्किया के कहले, रामचेला, जान जा कि ई विरोध प्रदर्शन आ रैली के एगो सवर चलल बा. जेकरा पार्टी में मोट अढ़ाई गो मेम्बर बाड़े सन उहो एगो रैली निकालऽता. सबके एके गो मुद्दा बा मंहंगी आ भ्रष्टाचार. अब नया पर एगो अउरी हो गइल बा एफ डी आई. जेकरा के देखऽ उहे चिलाता आ बयान दे रहल बा. कातना त असहुं लोग बा जे चिलाता विरोध में आ जब ई कहल जाउ कि ‘भइवा , तूं त एफ डी आई के पक्ष में रहलऽ आ अब विपक्ष में काहे नारा लगावऽ तार ?’ ऊ कहऽता कि बस ओह समय में संगे रहनी ई सब समय-समय के बात ह. अलग- अलग मुद्दा के ले के समर्थन लिहल दिहल जाला. अब सरकार महंगी के आर्थिक सुधार के कड़ा कदम बतावऽतिया त विपक्ष ओकरा के सरकार के नालायकी बता के खूब चिचिया तारे सन. तिल के ताड़ बनावे में विपक्ष के कवनो मोकाबिला नइखे.\nकई राज्य में चुनाव होखे वाला बा त ओह राज्यन के मुख्य मंत्री लोग अलगा घिघियाता. ऊ लोग के चिंता बा कि यदि सरकार चल गइल ऊ लोग के का होई? एही से बेर बेर झूठ बोल के ऊ चाहऽता लोग सांच बना दीं. ओने केंद्र सरकार के लोग कहऽता ऊ लोग दिमाग गड़बड़ा गइल बा. जोड़ अजमाये के एगो अलग खेल. लेकिन जान जा राम चेला कि जनता सब जान गइल बा आ ऊ ई रैलियन में भागे नईखे लेत. टी वी पर रैली के खबर आवऽता लोग चैनल बदल देता. खूब चटक ना सही लेकिन रैलियन के वजह से बुझाता कि मौसम चुनाव के आ रहल बा.\nएही से सब पार्टी के लोग चुनाव में कूदि परल बा। सब लोग बूझऽता कि अब मध टपकी ऊ आपन हांड़ी भर ली. एही से नेता लोग कहत चलऽता कि चुनाव होखे वाला बा. रैली के मंच से कहल जा ता कि मध्यावधि चुनाव होखहीं वाला बा. सरकार के कहल ह कि अभी दिल्ली दूर बा. सब दल के एगो पीएम कंडीडेट बा. ओकनी के सरकार के बात सुन के देहि में आग लाग जा ता. कई गो नेता लोग पी एम के कुरसी के सपना देखि रहल बा. उनका बुझात नइखे कि अइसन क दीं जे चट दे पीएम हो जाईं. लेकिन कुछ बुझात नइखे एही से रैली पर रैली के आयोजन हो रहल बा।\nडाक विभाग के नांव बदलल जाउ


रहिमन पानी राखिए बिन पानी सब सून (बतकुच्चन 167) – Anjoria\nरहिमन पानी राखिए बिन पानी सब सून (बतकुच्चन 167)\nSeptember 2, 2014 Editor बतकुच्चन, भाषा 1\nरहिमन पानी राखिए बिन पानी सब सून. पानी गए ना उबरे मोती मानुष चून.\nपानी के महत्ता हमनी सभ के मालूम बा. जाने वाला लोग बतावेला कि तिसरका विश्वयुद्ध पानिए खातिर होखी काहे कि पानी घटल जात बा, लोग बढ़ल जात बा. पानी पर मुहावरो बहुते बाड़ी सँ. जइसे कि पानी चढ़ावल, पानी उतारल, पानी पानी क दिहल भा हो गइल, पानी के मोल, पानी में फेंकल, पानी में बहावल, पानी अइसन बहावल, पानी पानी भइल, पानी फेरल, पानी में आग लगावल, पानी के बुलबूला, पानी आइल भा पनियाइल वगैरह.\nबाकिर एहसे पहिले कि हम एह मुहावरन का जाल में अझुराईं चलि कुछ ओह पानी के बात बतिया लिहल जाव जवना का बारे में कवि रहीम कह गइल बाड़न. दुनिया के अधिकतर जीव भा निर्जीव पदार्थन में पानी के बहुतायत होला. आदमी के देह के करीब तीन चउथाई पानिए होला. बाकिर रहीम एह पानी का बारे में ना बतियावत रहले उ त ओह पानी का बारे में बतियावत रहले जवन कबो चमक हो जाला, कबो इज्जत त कबो सब कुछ बदल देबे वाला रसायन. पानी कबो हट के खतम करेला त कबो सट के, घुसि के. मोती के पानी से मतलब ओकरा चमक से बा. जवना चलते उ पानी के मोल ना बिका के बड़ मोल प बिकाला. मानुष के पानी माने ओकर इज्जति. एक बेर आदमी के इज्जति, मान प्रतिष्ठा हेरा जाव त फेर खोजले ना भेंटाव. आदमी के पानी एक बेर उतर गइल त फेर हमेशा ला समाज ओकरा के हिकारत का नजरे देखे लागेला. बाकिर चूना का बारे में. जब कली चूना में पानी मिलावल जाला भा ओकरा के पानी में डूबावल जाला त ओकरा में एगो बदलाव आ जाला जवन हमेशा ला होखेला. एक बेर कली चूना से चूना के घोर बन गइल त ओकरा के फेर कवनो हाल में कली चूना ना बनावल जा सके. आ घोरलो चूना के पानी अगर सूख जाव त उहो फेर कवनो काम के ना रहि जाव, गरदा बनि के रह जाला.\nजान जाईं जे आजु पानी के चरचा एह से करे बइठनी कि बात पनछा आ पनका के निकल गइल रहुवे. कई बेर गलती से पनका आ पनछा के इस्तेमाल गड्डमड्ड हो जाला. बाकिर जब लिखे बइठनी त रहीम के दोहा याद आ गइल आ बात पानी पर चल गइल. चलीं उहो सब कुछ हमरा रउरा कामे के बात रहल. जब कवनो पौधा के नया कोंपल निकलेला त कहल जाला कि पनका निकलत बा, भा पनका फेंकले बा. पनछा पानी जइसन रस के कहल जाला. देखले होखब कि घाव से कबो गाढ़ पीब निकलेला त कबो पानी जइसन बहाव. एही के पनछा कहल जाला. बाकिर बात जब रस के भइल त पनछुछूर के चरचा कइसे भुलाई. जब कवनो चीझु के सवाद पानी जइसन बेसवाद लागेला त कहल जाला कि पनछुछूर लागऽता.\nपनका के एगो नमूना पनकलो में देखे के मिलेला. आदमी जब कवनो बात प नाराज हो जाला त बहुत कुछ कहे लागेला खीसि में. कहल जाला कि पनक गइलन आ एकरे के पनकल कहल जाला. एही पनकल के कुछ लोग पिनिकलो कहेला. त कुछ लोग इहो पूछ बइठेला कि का पनपनाइल बाड़.\nबात पानी प शुरू भइल रहुवे आ पानिए पर खतमो करब. पानीदार माने कि इज्जतदार आदमी के पनिगर कहल जाला. आ पनरोहा ? पानी बहे वाला नाली भा मोरी के पनरोहा कहल जाला. पनरोहा मतलब पानी के राह. गाँव जवार में आए दिन एही पनरोहा लेके झगड़ा होत रहेला आ पानी ह कि जेने ढाल देखी तेनिए बह चली. आ पानी भरे वाला के पनहरा कहल जात रहुवे. हालांकि पानी भरल एगो मुहावरो ह जेकर मतलब होला केहू के नौकरी कइल. त पानीओ भरल त नौकरिए रहुवे आ ओकरे के मुहावरा बना दिहल गइल कि हार गइनी त तोहरा किहाँ पानी भरब. आ आखिर में पनछुआ का बारे में बतावत चले में कवनो हरजा नइखे. दिसामैदान भा शौच का बादे मलद्वार के पानी से धोवला के पनछुआ कइल जाला. पनछुआ पर बात खतम क के चलत बानी पनछोपा. तालाब पोखरा के किनार के पनछोपा कहल जाला.\nCategories Select Category मनोरंजन (4,465) गीत-गवनई (163) टीवी (161) फिल्म (1,411) रंगमंच (7) सतमेझरा (451) अगड़म बगड़म (10) एक तरफा विचार (11) कतरब्योंत (7) कोलकाता मेल (4) जिनिगी के जमीन (1) निबन्ध (65) निरउठ (10) नीक-जबून (15) बतकुच्चन (131) भउजी हो (33) भोला बाबू (4) रामझरोखा से (2) लस्टम पस्टम (158) सरोकार (1,085) काम के बात (1) कोर्स आ कैरियर (10) खबर (500) चौपाल (85) ज्योतिष आ वास्तु (8) देश आ समाज (366) नारी-जगत (10) पर्व त्योहार (51) भोजपुरिया लाल (35) योग (1) राजनीति (60) सभा समारोह (103) स्वास्थ्य (8) साहित्य (771) उपन्यास (39) कविता (284) कहानी (52) पुस्तक चर्चा (103) भाषा (261) समीक्षा (7)\nभोजपुरी इंडस्ट्री मेरी मां जैसी है : संजय सिन्हा\nखेसारीलाल की ‘दुल्हिन गंगा पार के’\nफ्रैक्‍चर के बावजूद रानी चटर्जी ने निभाया ढाबे वाली का किरदार\nहोश उड़ा देने वाला है खेसारीलाल की फिल्‍म ‘दबंग सरकार’ तीसरा टीजर\nबेदर्दी इश्‍क के दर्द से नहीं बचा है कोई : गुंजन पंत\nलाल बिहारी लाल के कांवर भजन हुए रिकार्ड्स\nड्रामेबाज का भव्य मुहूर्त के साथ संजान में शूटिंग शुरू\nचांदनी सिंह का एलबम – कमर के कलच कहेला\nवाराणसी में नौवीं कं छात्रा सॆ सामूहिक बलात्कार\nअनेरियन से हाथ मिलइहें अब भजपो के अनेरिया\nअनंतनाग मुठभेड़ : तीन गो आतंकवादी ढेर, बाकिर एगो जवान शहीद\nसिवान में एगो नवही के गोली मारके हत्या\nमिर्जापुर में लाठी-डण्डे से पीटके एगो औरत के हत्या\nसोनभद्र में ट्रेन से कटा के एगो बूढ़ के मौत\nसरकारी अनाज के कालाबाजारी करे के आरोपी कैदी के बलिया जेल में मौत\nसड़क हादसे में दो की मौत के बाद पथराव और पुलिस फायरिंग\nमुस्लिम वोट बैंक बरियार करे ला राहुल दीहलें इफ्तार भोज


बुन्देली लघु कथाएँ\nसुरेन्द्र सिंह पवार\nसागर वारे भैय्या, व्हीकल फेक्ट्री, जबलपुर मा काम करत हते। बे हर महीना मनीआर्डर से रुपैए भेजत हते, संगे एक ठइयां जबाबी पोस्ट कार्ड सोई पठात हते, जौन में रुपैया कौन-कौन मद में कित्तो-कित्तो खरच करने है सोई लिख देत हते। खरच सेन बचे रुपैया गाँव में रहबे बारे छोटे भैया चन्द्र भान को देब खातिर लिखो रहत तो। भौजी खों करिया अक्छर भैंसिया बरोबर हतो सो वे कौनऊ सें चिठिया बचबाबे खें बाद जबाब लिखाउत हतीं ‘सुन करिया! (भौजी गोरी-चिट्टी थीं और भैया काले-कलूटे) तुमने भेजे दो सौ रुपैया। सो आधेलग गए पप्पू (उनका पुत्र) की दवा-दारु में। सुनो, बो ने खात है, ने पियत है। कनकने वैद कैत हते “सूखो रोग आय—होत-होत ठीक हुइये। ” अब बाकी बचे रुपइयों में नोन-तेल-लकडियें और दूधवारे की उधारी, हाथ में आहें बीस रुपइया, सो का ओढहें, का बिछाहें. रोज की साग-सब्जी और ऊपर के खर्चा , नास हो जाए जे चंद्रभान की, अब ओए रुपइया कहाँ से देहें?—चलो, एक काम करत हें। बाहर दरवाजे पे खुटिया ठुकी है, ओये हिलावें से रुपइया झरहें- सो बेई चंद्रभान खों दे देहें.’\n४. नर्मदा मैया की जय\nसुरेन्द्र सिंह पंवार/ 201, शास्त्रीनगर, गढ़ा,जबलपुरम(म.प्र.)/9300104296/email- pawarss2506@gmail.com\nचिप्पियाँ Labels: बुन्देली लघु कथा, सुरेन्द्र सिंह पवार, bundeli laghu katha, surendra sinh pawar


लेखक मनोज पंडित सम्मानित भइले – Anjoria\nलेखक मनोज पंडित सम्मानित भइले\nजानल मानल फिल्म लेखक मनोज पाण्डे के पिछला दिने उनुकर हिन्दी फिल्म “प्रणाली द ट्रेडिशन” खातिर नेशनल एजूकेशन एण्ड ह्यूमन रिसोर्से डेवलेपमेंट आर्गनाइजेशन का तरफ से मुंबई के रवीन्द्र नाट्य मंदिर में आयोजित कार्यक्रम में “राष्ट्रीय सम्मान अवार्ड” से सम्मानित कइल गइल.\nमनोज पाण्डे हिन्दी का अलावा कई गो भोजपुरीओ फिलिमन के कहानी लिखले बाड़न जवना में “पंडित”, “राजा ठाकुर”, “पप्पू के प्यार हो गइल”, तु हमार हऊ”, “बेटवा बाहुबली”, “सौतन” वगैरह शामिल बा.\nजारी भइल त्रिनेत्र के संगीत


चक्कर बनाम चस्का – Anjoria\nनवम्बर 26, 2016 अशोक द्विवेदी, चक्कर बनाम चस्का, ललित-व्यंग\n– डा0 अशोक द्विवेदी\nआदमी आखिर आदमी हs — अपना मूल सोभाव आ प्रवृत्तियन से जुड़ल-बन्हाइल। मोह-ममता के लस्का आ कुछ कुछ आदत से लचार। ओकर परम ललसा ई हवे कि ऊ तरक्की करो आ सुख से रहो ! ई सुखवो गजब क चीझु ह s। एकरा खातिर लोग कुल्हि करम- कुकरम करे खातिर तइयार रहेला। इचिकी बार सुख खातिर खँचियन झमेला ढोवे के परेला। इचिकी जोगाड़ बइठावे खातिर लेझड़ियाइल रहेला।\nआज काल ई सुख ‘पद’ पर निर्भर बा। एही से एघरी आदमी कवनो न कवनो पद पावे खातिर एँड़ी से चोटी ले जोर लगा देला। एगो अलम भेंटल ना कि दुसरका खातिर जोगाड़ बइठावे में भिड़ जाई। पदे में एगो परम पद बा। इतिहास गवाह बा कि ‘परम पद’ पावे खातिर एक से एक महापुरुष खखुवाइल रहलन आ ओके पावे में देंह के कूल्हि सजाय क घललन। जेकरा जइसे रस्ता मिलल, अपना जोर-जाँगर, औकात भर पहुँचे के कोसिस कइल। परम पद अइसन पद रहे कि मुवलो कबूल रहे आदमी के।\nएघरी त ई परम पद ‘कुरुसी’ में आँटि गइल बा। कुरुसी बा, त चक्कर बा। चक्कर ओकरा खातिर, जेके ‘ जनसेवा’ के मोका नइखे मिलल आ ऊ लाइन में लागल बा। जेकरा मोका मिलल बा आएक बेर ऊ ओकर सवाद लेले बा ओकरा खातिर चस्का बा अपना पद भा कुरुसी के कायम राखे खातिर ऊ कूल्हि चक्कर चला रहल बा। दरसल चस्का एगो मनोविकारे हs, जवन सुख के अनुभूति, पावर के ललसा आ लोभ का वेग से उपजेला। एही से चस्काबाज ढेर चक्कर में परेलन स s। कुरुसी पवला ले ढेर चक्कर, कुरुसी हड़पला में बा। फेर हड़पल चीझु जोगावे खाति चक्कर चलावहीं के परी। गोया कि एह ससुरा चक्कर से, केहू तरे छुटकारा नइखे। सभे कुछ न कुछ चक्कर में बा। ऊपर, नीचे, चारू ओरि एगो विचित्र चक्कर बा। हमनी का त साधारन आदमी हईं जा, छोटो मोट चक्कर रही त अझुराइ के गिर सकेनी जा; बाकि कतने महारथी अइसन बाड़न, जिनका अगल-बगल, ऊपर-नीचे चक्करे चक्कर बा। तब्बो ऊ साँड़ लेखा हँकड़त हूँफत बाड़न।\nकेहू के गमे गम बा, केहू केहू के कवनो गमे नइखे। ज्यादातर लोग गमे वाला बा। रोजी-रोजगार में त, केहू के तरक्की के गम बा, केहू के तनज्जुली के आ केहू सोचत बा कि कइसहूँ ई ठग हटें सन, त रस्ता मिलो। माने ई गमवो एक लेखा चक्करे हवे।केहू चक्कर चलावsता, केहू चक्कर खियावsता आ केहू चक्कर खाता। कहीं रुपिया-पइसा के चक्कर, कहीं जमीन जायदाद के। केहू खातिर बिरादरी के चक्कर बा, केहू खातिर मजहब के। कहीं भाषा के चक्कर बा, त कहीं सूबा के आ कहीं चक्कर के चक्कर बा। चक्कर क कवनो अन्त, कवनो ओर छोर नइखे ! एह निखिल ब्रह्मान्ड में चक्कर पूरि रहल बा, कूल्हि जीधधारी एही में घुमरियाइ के, विलीन हो रहल बाड़न।\nई चक्कर बिधाता के अद्भुत सिरिष्टी ह s! अदमियन खातिर जीवन चक्र। माने जनम से लगाइत मृत्यु तक चक्करे चक्कर। हमनी किहाँ गाँव देहात में कहाला कि “जमाना चल चलाव के बा”। शास्तर,बेद कहेला कि “चरैवेति चरैवेति” माने चलत रहs ! ई चल-चलाव आखिर एगो बड़हन चक्करे हs। समाज में, सिस्टम में जहाँ देखीं, चलचलावे बा। उहाँ सब आपन आपन उल्लू सीधा करे का चक्कर में लगल बा। गाँव पचाइत होखे भा ब्लाक,जिला जवार होखे भा प्रदेश, सभे आपन गोटी सेट करे का चक्कर में अझुराइल। अब बेसी का कहल जाव इन्वर्सिटी होखे भा संसद, हर जगह सड़क अन्डरस्टुड बा, याने कई ममिला में एकरूपता। संसद में आमतौर प समर्थन-बिरोध, नाराबाजी, जूता फेंकउवल, कुर्सी चलउवल आ उठापटक बा, त इनवरसिटियो में कमबेसी ईहे बा। एक ओरि राजनीतिक तृष्ना, चौधराई आ मन्त्री पद के चक्कर, हिरिस आ जोगाड़ त दुसरा ओरी रीडर, प्रोफेसरशिप से लेले डीन,डाइरेक्टर आ वाइसचांसलरशिप क चक्कर। अवरू ना त एकरा अलावे छात्र गुटबाजी के डीलिंग वाला चक्कर। किताबी ज्ञान, समाजिक ज्ञान आ ब्यौहारिक ज्ञान आखिरस राजनीतिये के चक्कर में चकराता। का गँवार -अनपढ़ आ का पढ़ल लिखल साक्षर ? गँवरवा त तनीमनी ठीको बाड़न सs बाकि बाप रे बाप, ई साक्षर …., तनिको गड़बड़ाइल त कबाहट के घर हो जाई ..”साक्षरा विपरीताश्चेत् राक्षसा एव केवलम्” आने राछस बना देई। पद आ पावर के लोभ अदिमी के जवन ना बना देव !\nबात चक्कर के होता त एही से सउनाइल एगो नया करतब क बात हो जाव। घपला ! ई घपलो एगो गजब के गिहिथान हवे, पढ़े जा भा मत जा, डिगरी मिल जाई। नोकरी, पद, पइसा, पावर के जोगाड़ो बइठ जाई। ई घपला, बुझला चक्करे क चक्कर हs ! चपरासी मनेजर हो जाता आ मनेजर, डाइरेक्टर ! कुली हाजी मस्तान आ लड़िकाई वाला लइका, बाल जोगी जोगेश्वर ! कहे क मतलब ई कि एक घपलारूपी चक्कर से राई, परबत बन जातिया, काल्हु क घुमन्तू लखैरा कहाये वाला नेता आ मन्त्री बन जात बाड़न। केहू बड़ हाथ मारत बा, केहू छोट बाकि मारत सभे बा। औकातो के त महता होला। जेकर जइसन औकात।\nहमहन अस छोट मनई त एह कथ में विश्वास करेला कि ‘तेते पाँव पसारिये, जेती लाँबी सौर ‘, माने गोड़ ओतने पसारल जाव, जेतहत चादर होखे ! इहवाँ त अइसन अइसन घाघ बाड़न कि उनका औकात से धरती काँपतिया, अकास थरथराता ..चोरबजारी, घूसखोरी, बेइमानी, तस्करी कुल्हि का बादो का मजाल कि केहू कुछ बोल देव ! हजारों मन गल्ला, सीमेन्ट, कोइला, बालू, पाथर, बन, जंगल, रूपिया पइसा, कूल्हि पचि जाता। एकरा बादो एतना बादो लूटे खाये खातिर हहुआइल रहsता। हमरा बुझाता कि जमाखोरन के पेट रसातल ले गहिर होला आ उनहन क हिम्मत, नीचता, धीरज आ लालच अनन्त होले !\nकबो अबो लागेला कि हमनी का गूँग बहिर दर्शक हईं जा, एकदम गान्धी बाबा के बानर। अइसन असहाय, जइसे हिलहूँ डोले क बल बेंवत छिना गइल होखे। ऊपर से हमन के आपन आपन चक्कर। मोह, ममता आ सवारथ। अइसन नइखे कि हमनी में राई से परबत करे क क्षमता भा बुद्धि नइखे, बाकि तनिके में सबुरो करे आ कम खाये आ गम खाये के जवन सोभाव बन गइल बा, ओही से लचार बानी जा।\nएघरी त अदिमी ले ढेर कुरुसी के प्रभुता बा। ऊँच कुर्सी प बइठे वाला के एगो दोसरे ‘पावर’ आ प्रताप होला। बड़का पोस्ट वाला जदि खउराहो होई, तबो लोग गरज बस ओके सलाम करी। एही से कुरुसी से चक्कर आ चस्का दूनों जुड़ल बा। पहिले माखन मलाई खाये के कामे ढेर आवे ; एघरी लगावे के काम में बेसी इस्तेमाल कइल जाता। जइसे यन्त्र आ मशीन के नीक से चलावे बदे ग्रीस के इस्तेमाल होला ओइसहीं नया जुग में आगा बढ़े आ काम निकलवावे खाति नवनीत (माखन) कामे आवेला। नवनीत लेपन एगो कला हs। जेके एकरा मे महारत हासिल बा ऊ बड़ से बड़ काम करा घाली। कुछ लोग एके चमचागिरी कहेला, बाकि साँच मानीं, ई दादागिरियो के नतमस्तक करे वाला विकट अस्त्र हs। लोकशाही का नौकरशाही में चमचन के महता केहू से छिपल नइखे। एही से हर अफसर, हर नेता, मठाधीश, बड़का साहित्कार, पत्रकार इहाँ तक कि शिक्षा प्रतिष्ठानन के गुरुअन का आगा पाछा हरमेसा दू चार गो चमचा लागल रहेलन स। चमचा “पावर हाउस” के लाइट हवन स s !\nइतिहास गवाह बा। चमचन के ऐतिहासिक उछाल का पाछा एही चक्कर क हाथ बा। चक्कर ब दीरघ आ गहिर होला त ओकर परिणाम घटित भइला पर पता चलेला कि का से का हो गइल ? अइसना चक्कर के प्रयोग कुटिल आ भविष्यदर्शी राजनीतिज्ञ करेलन स s। राजनीतिक महारथियन के जइसन इतिहास बा, वइसन भूगोल नइखे। भारी तोन आ थुलथुल रान वाला आ दस अदिमी के लासि अकेल ढोवे वाला ..घोड़ा हाथी ले लजा जाँय। वइसे जमाना बदलल बा, एघरी सुन्दर, सुकुआरो लउके वाला राजनेता, एही चक्कर का बूता बड़ बड़ राजनेतन के पाछा ढकेल देत बाड़न स। आज काल मोट से मोट रकम हजम करे वाला परम वैष्णव लेखा सलतंत से लउक सकेला, जल्दी थाहे ना लागे दी कि ऊ केतना फुट जमीन का नीचे ले आपन गोड़ जमवले बा ! नेतन क इतिहास चक्कर से प्रगति कइ के जतने वजनी होत जाला ओतने उनहन के इतिहास आ भूगोलो में बदलाव आवत जाला। जमाना जिम आ डाइटिंग क त बटले बा जोगो टोक क टोटका चल निकलल बा।\n“करत करत अभ्यास के जड़मति होत सुजान”! कोसिस आ रियाज से का ना होला ? बहुत कम्मे अइसन भगिगर मिलिहें, जे चानी के चम्मच लेले पैदा भइल होइहें, भा कम्मे नेता होइहें, जिनके कुरुसी खानदानी बिरासत में मिलल होई। बकिया कूल्हि त चक्कर के कमाल आ चमचागिरी के उछाल ह s! चक्करबाजन के चक्कर त घनचक्कर से लेले, उटचक्कर तक लगावेलन स। साँच कहीं त एह परिक्रमा के कवनो अन्त नइखे। चान पृथवी के, पृथिवी सूरुज के परिक्रमा कर रहल बा एह सकल चराचर में केहू चक्कर से बाँचल नइखे। राजनीति के चक्कर त दलदली हवे, जे एक बेरि गिरल, से फेरु उठल ना !तेहू में कहाउति ह कि राजनीति के ऊँट कब कवन करवट बदली, खुद उँटवो के नइखे पता। हँ, कुछ अइसन तिकड़मी बाड़न कि ऊँट राम के नकेलवे धइ लेले बाड़न। अइसनकन के त पद के “सनीचर” उतरलो पर महातम बनल रहेला। कबो कहीं मन्त्री, कबो सलाहकार। कबो कहीं अध्यक्ष त कबो डाइरेक्टर ! पद से उतरलो पर, पद क बोखार ना उतरे, टम्परेचर कम बेसी भलहीं हो जाव।\nपैतराबाजी से चक्कर में सान चढ़ावल जाला। दाँव नया नया, मोका मुताबिक ढंगो नया। पब्लिक बेचारी जाई त कहाँ। एगो कहनी सुनले रहलीं, जवना में कवनो कानी मेहरारू, अतने में मगन रहे कि ओकर मरद बजार से एगो दिठार आँखि लियावे के कहि के चल गइल रहे ओकर आस, विश्वास पक्का रहे कि मरदा जहिया ले लवटी, अँखिया लेइये के लवटी …हमनियो के हौसला ओकरे नियर बुलन्द बा ! लोकतंत्र के गाड़ी, जनता का एही होसला आ भरोस पर डगरल आइल। हमनियो के दिन कहियो फिरबे करी।\nपद आ कुऱुसी के लोभ में जवन तिरखा होले, ओके ऊहे बूझी जेकरा एकर सवाद भेंटाइल होई। कुरुसी के ईहे सवाद चस्का में बदल जाले। कतने महापुरुष अइसन मिलिहें, जिनकर राजगद्दी भइल आ तखत ताज छिनाइल, बाकिर ऊ हार ना मनले। कबो हिरिस बेचैन कइलस कबो चस्का उदबेगलस आ ऊ चक्कर चलावत रहि गइले। ओ लोगन के इहे लागत रहि गइल कि उनकर चलावल चक्कर कहियो त काम करी, काहे कि ओ लोगन के अपना तिकड़मी चाल आ चक्कर प भरोसा अडिग रहे। ओइसे कुरुसी से उतरल आदमी के (जेकरा ओकर पावर आ प्रभाव के रुतबा आ गुमान रहे) कुरसिया क इयाद चएन से जियहीं ना देले, ओकर चस्का उनका भीतर घोर-माठा करत रही। ऊ ओकरे खेयाल में जोड़त घटावत घोरियावत रहिहें। ईहे त चक्कर के महिमा हवे। इतिहास उलटि जाव, भूगोल बदल जाव ; बाकि कुरुसी आ पद रही, त चक्कर आ चस्को रही !\nसम्पादक,”पाती”;टैगोर नगर, सिविल लाइन्स,\nबलिया – 277001 (उ0प्र0)


दादा सचहु कमाले के हउवन. सिनेमा के उनकर समुझ वाकई लाजवाब बा : निरहुआ – Anjoria\nजुलाई 30, 2014 आदि शक्ति, दादा, निरहुआ, निरहुआ हिन्दुस्तानी\nमशहूर फिल्म निर्माण आ फाईनेंस कंपनी आदि शक्ति इंटरटेनमेंट आ निरहुआ इंटरटेनमेंट जब जब साथ आइल बाड़े तब तब भोजपुरी सिनेमा के परदा पर क्रांति जस मचल बा. चलनी के चालल दुलहा, प्रेम के रोग भईल, आ अब निरहुआ हिन्दुस्तानी. ई तीनो फिलिम एही जोड़ीदारन के रहल आ तीनो देखा दिहली सँ कि दर्शकन के दिल प कइसे राज कइल जाला.\nआदि शक्ति इंटरटेनमेंट आ निरहुआ इंटरटेनमेंट के साथ वाली तिसरकी फिलिम ‘निरहुआ हिन्दुस्तानी’ हर जगह हंगामा बरपा के देखा दिहलसि. बिहार मेंं त ई एह साल के सबले कामयाब फिलिम हो गइल बिया. तबे नू भोजपुरी सुपर स्टार दिनेश लाल यादव निरहुआ कहेले कि दादा सचहु कमाले के हउवन. सिनेमा के उनकर समुझ वाकई लाजवाब बा.


जला देब दुनिया …… के म्यूजिक रिलीज | Anjoria's Weblog\nPosted on जून 24, 2010 by Anjoria\nभोजपुरी के सदाबहार सुपर स्टार रविकिशन पिछला दिने एगो भव्य समारोह में कांस फिल्म फेस्टिवल में शामिल भइल आ अमेरिकन डिजिटल तकनीक से बनल पहिलका भोजपुरी फिल्म जला देब दुनिया तोहरा प्यार में के म्यूजिक लौंच कइले. एह मौका पर फिल्म के निर्माता पवन शर्मा, प्रसिद्ध वितरक संजय सिन्हा, भोजपुरी फिल्मन के जानल मानल निर्मात्री मोनिका सिन्हा, आ भोजपुरी सिनेमा के मशहूर खलनायक अवधेश मिश्रा समेत कई गो गणमान्य लोग मौजूद रहुवे.\nएह मौका पर आपन बात कहत रवि किशन कहले कि हमनी खातिर ई गर्व के बात बा कि भोजपुरी फिल्मन का निर्माण में अमेरिकनो कंपनी उतर गइल बिया. ऊ आगे कहलन कि अमेरिकन कंपनी पन फिल्म आगहू भोजपुरी फिल्म बनावत रही. फिल्म के निर्माता पवन शर्मा कहले कि पन फिल्म फोर्चून टेलर जइसन अवार्ड विनिंग अंग्रेजी फिल्म बना चुकल बिया आ भारतीय फिल्म बाजार में उतरे के फैसला कइलस त पहिले सर्वे करवलस आ देखलस कि अगर निमन फिल्म बनावल जाय त भोजपुरी से बढ़िया दोसर कवनो भाषा नइखे. कहलन कि पन फिल्म से जुड़ल सुधीर कदम आ तेजस्वी कदम अमेरिका में रहला का चलते एहिजा आजु ना आ पावल.\nखलनायक अवधेश मिश्रा कहले कि वइसे त हर फिल्म में रविकिशन का हाथे मार खात आइल बाड़े बाकिर एह दुनु जने के टक्कर बाकी फिल्मन से अलगा बा. जला देब दुनिया तोहरा प्यार में के धीरज कुमार निर्देशित कइले बाड़न, जे पहिले संजय लीला भंसाली आ राम गोपाल वर्मा जइसन नामचीन निर्देशकन का सहायक का रूप में काम कर चुकल बाड़े. रेड वन ( बिना रील वाले) कैमरा से शूट भइल भोजपुरी के एह पहिलका फिल्म के संगीत राजेश रजनीश के ह. फिल्म का दोसर मुख्य किरदारन में शिखा, ब्रृजेश त्रिपाठी, कोमल ढिल्लन, विनोद मिश्रा , सी.पी.भट्ट, आ फूल सिंह शामिल बाड़न जा.\nThis entry was posted in फिल्म, मनोरंजन and tagged अवधेश मिश्रा, रविकिशन by Anjoria. Bookmark the permalink.


अटल जी का बहाने : बतंगड़ – 100 – Anjoria\nNovember 2, 2018 Editor बतकुच्चन, सतमेझरा 0\nके जानत रहुवे कि बतंगड़ के 100वां कड़ी बाजपेयी जी के मातम मनावे का काम आई. अटल जी के लोग बेपनाह प्यार कइल, सम्मान कइल बाकिर बहुते कम लोग रहल जे उनुका के सही में समुझ सकल. हिन्दूवादियन खातिर ऊ सेकूलर रहलन आ सेकूलर जमात खातिर कम्यूनल. राहुल के कई जिनिगी ला जेल के सजा से बचावे वाला बाजपेयी जी के राहुल के महतारी कबो पागल बतवली त कबो मानसिक रुप से दिवालिया. संस्कार के अइसन कमी कि बाजपेयी जी का पार्थिव शरीर पर फूल चढ़ावे गइली क फेंक के अइली. राहुल के त बाते छोड़ दीं, ऊ त हमेशा नशा का पीनक में रहेला आ ओकरा चेहरा पर एगो नकली मुस्कान हमेशा चिपकल रहेला. बाजपेयी जी का बदले उनुका परिवार के श्रद्धांजलि दे दिहलसि. बुड़बक बुझावे से मरद आ कांग्रेस में त बस एगो औरते बिया. त ओकरा के समुझआवे के.\nएक जमाना इन्दिरा गाँधी के रहुवे आ एक जमाना सोनिया गाँधी के. एह लोग का दौर में कांग्रेस के लोग आपन रीढ़ के हड्डी गँवा दीहल. राहुल जब अमेरिका के एगो हवाई अड्डा पर एगो छाकरी, नशा के पैकेट आ करीब पौने दू लाख डालर का साथे धराइल रहुवे तब बाजपेयी जी अपना रसूख के इस्तेमाल कर के ओकरा के जेल जाए से बचवले रहलें. दोसर कवनो औरत रहीत त अपना बेटा के कई जिनिगी के जेल से बचावे वाला आदमी के गोड़ धो के पिइत बाकिर ई त उनुका के तिकड़म से हरवा दिहलसि.\nअटलजी के हरवावे में खाली कांग्रेसे के हाथ ना रहुवे. बहुते हिन्दू पियाज आ टमाटर के दाम ले के उनुका के हरवावे में लाग गइले. आजुवो अइसनका हिन्दूवन के कमी नइखे जे मोदी का खिलाफ हवा बनावे में लागल बा. एक बेर ई लोग बाजपेयी जी के साल 2004 में हरावल त अइसन हिन्दू विरोधी सरकार आइल जे 11 बरीस ला हिन्दुवन का छाती पर मूंग दरलसि आ अबकी जे कहीं फेरू आ गइल त हिन्दू लोग के सफाया होखल तय बा. अपना के बड़का हिन्दू समुझे वालन के शिकायत बा कि दलित के सुरक्षा काहे दीहल जा रहल बा. त दलितन के भड़कावल जा रहल बा कि सरकार तोहरा लोग के हक मारे का फेर में बिया.\nअटलजी के निधन पर का कांग्रेसी, का बँवारा गिरोही, का ममता, का समता, सभे आपन श्रद्धांजलि देबे में लागल बा. मीडिया जे अटल जी का दौर में उनुका खिलाफ तरह तरह के झूठ खबर पसारे में लागल रहुवे ऊ आजुकाल्हु अटल वन्दना में लागल बा. आ हम एहिसे खुश बानी कि चलऽ एही बहाने हिन्दूवादी गोल भाजपा के प्रचार हो रहल बा. अटले जी का बहाने लोगो के चातावल जा रहल बा कि जइसन बाजपेयी जी का साथे साल 2004 में भइल ऊ गलती सात 19 का चुनाव में गलतिओ से दोहरावे के नइखे. आ भाजपा विरोधिओ लोग के सलाह बा कि जइसन धोखा आ तिकड़म बाजपेयी जी का साथे कइलऽ लोग ऊ गलती मोदी का साथे मत करीहऽ लोग. ना त अगिला बेर हमनी का योगी आदित्यनाथ के ले आइब जा. सतमेझरा के सरकार अगर केहू तरह बनाइओ लिहलऽ लोग त ढेर दिन ले चला ना पइबऽ लोग. आ मोदी जी त आपन झोरा उठा के चलि दीहें बाकिर हमनी के त एही दुनिया में जिए के बा. अलग बाति बा कि कुकुरन के भउंकला का चलते गाँव ना उजड़े. आ देश के हिन्दुओ अब समुझदार हो गइल बाड़ें.


एफ डी आई कवनो अनतफल ना ह बाकि तबो .... - JaiBhojpuri.com\nएफ डी आई कवनो अनतफल ना ह बाकि तबो ....\nPosted by नबीन भोजपुरिया ( NB ) on September 22, 2012 at 3:30pm\nप्रनाम आ जय भोजपुरी बडा चर्चा हो रहल बा , हेने होने सगरे जेने देखs ओनिये लोग अझुराईल बा की एफ डी आई एफ डी आई रिटेल मे आवत बा , केहु कहत बा देश एक दम चकचका जाई त केहु कहत बा की ई ईस्ट इंडिया कम्पनी लेखा होई देश बिका जाई । केहु तर्क दे रहल बा की एकरा अईला से किसानन के फायदा होई मजदुरन के फायदा होई लोगन के नोकरी मिली त केहु के तर्क ई बा की एकरा अईला से छोट छोट दुकानदार , माने पंसारी के दोकानी बनि हो जईहन स , तुरहा बरबाद हो जईहन स । खैर एह कुल्हि मे गईला से पहिले देखे के बा की ई एफ डी आई का ह ? फारेन ( बिदेस ) डाईरेक्ट ( सीधे/प्रत्यक्ष ) इंवेस्टमेंट ( पईसा लगावल / निवेश ) आ रिटेल माने खुदरा व्यपार - सोझ साफ माने इहे भईल की बिदेस से खुदरा व्यपार वाला जवन क्षेत्र बा ओजुगा बिदेस से सीधे सीधे पईसा आई । सवाल ई उठत बा कि का एकरा पहिले एफ डी आई कवनो क्षेत्र मे आईल बा लागु भईल बा ? त एकर जवाब बा हँ आ उ कुल्हि क्षेत्र बा - सर्विस सेक्टर ( फाईनांस आ नान फाईनांस ) , टेली कम्युनिकेसन ( मोबाईल आ दुर संचार व्यवस्था ) कम्प्युटर साफ्टवेअर आ हार्डवेअर , रिअल स्टेट ( ममल्टी प्लेक्स सिनेमा हाल आ हाउसिंग कालोनी ) , कंस्ट्रक्सन , दवाई आ फार्मा के क्षेत्र मे , बिजली के क्षेत्र मे , आटोमोबाईल के क्षेत्र मे , धातु से सम्बन्धित उद्द्योगन के क्षेत्र मे , पेट्रोल गैस के क्षेत्र मे , फर्टिलाईजर के क्षेत्र मे , होटल मे , ट्रेडिंग के क्षेत्र मे , इलेक्ट्रिकल कल पुर्जा के क्षेत्र मे , प्रिंट मिडिया आ सुचना के क्षेत्र मे , सिमेंट आदि के उद्योग मे , बन्दरगाह आदि के क्षेत्र मे , इंडस्ट्री के मशीनन के क्षेत्र मे , खाये वाला सामान बनावे वाली कम्पनियन के क्षेत्र मे , टेक्स्टाईल माने कपडा लाता के क्षेत्र मे , समुन्दर से आवे जाये वाला ट्रांस्पोर्ट के क्षेत्र मे , खदान के क्षेत्र मे , पढाई लिखाई शिक्षा के क्षेत्र मे खेती बारी से जुडल कल पुर्जा के क्षेत्र मे आ मोटा मोटी धई ली कुल्हि तिरसठ चौसठ ( 63-64) को क्षेत्र मे एफ डी आई बडुवे । कवना कवना राज्य मे ई एफ डी आई बडुवे ? भारत के लगभग हर राज्य मे एफ डी आई बडुवे बाकि टाप टेन ( सबसे ज्यादा जवन दस गो राज्य ) मे यु पी बिहार नईखे । रिटेल मे एफ डी आई के का माने बा ? रिटेल माने खुदरा व्यपार के क्षेत्र मे एफ डी आई माने की खुदरा के क्षेत्र मे बेचे किने खाति बिदेसी कम्पनी पईसा लगईहन स । ठीक ओइसही जईसे भारत के व्यपारी लोग पईसा लगावे ला , फरक अतने बा की पईसा लगावे वाला बिदेसी कम्पनी होईहन स । आ ओह कम्पनी मे 51 परसेंट हिस्सेदारी बिदेशी कम्पनी के होई । का रिटेल मे एफ डी आई माने वालमार्ट ह ? ना , वालमार्ट एगो कम्पनी ह जवन रिटेल के क्षेत्र मे कई जगहा पईसा लगवले बिआ आ आपन दोकानी खोलले बिआ , एकरा अलावा जायंट , कैरी फोर जईसन कई गो अउरी कम्पनी बाडी स जवन कई गो देसन मे आपन कारोबार चलावत बाडी स । अउरी कहा कहा रिटेल मे एफ डी आई ब ? चीन सिंगापुर ब्राजील भा अउरी कई गो विकसीत भा विकासशील देशन मे 50- 100% एफ डी आई के सुविधा बडुवे । एकरा से नुकसान का हो सकेला ? - लोगन के डर बा की ई आई त फेरु छोट छोट दुकानदार लोगन के कारोबार बन हो जाई । - लोगन के डर बा की लोग छोट छोट दुकान से सामान कीनल बन कई दी आ बिदेसी कम्पनियन के दोकान से सामान किनी । - लोगन के डर बा की ई कम्पनी देश के अपना हिसाब से चलावे लागी जब चाही त दाम बढाई जब चाही दाम घटाई । - लोगन के कहनाम बा कि देस मे बिदेशी सामान के भरमार हो जाई आ देसी सामान के केहु पुछी ना एकरा से फायदा का हो सकेला ? कई लोगन के कहनाम बा की एकरा से फायदा कुछउ नईखे बाकी हमार कुछ तर्क बा आ हम एह के पछ मे बानी काहे कि - - भारत मे पहिलही से कतना बिदेसी सामान भरल पुरल बा , चीन से ले के अमेरिका ले , हर जगहा के सामान बाजार मे भरल बा , एह से ई कहल की बिदेसी सामान भरी जाई गलत बा । - सरकारी नियम के हिसाब से ई लोग ओजुगे दोकानी खोली जहवा 10 लाख से बेसी लोग रहेले एह से ई कुल्हि दोकानी खलिहा बड बड शहर मे ही खुल सकेली स , माने एह कुल्हि दोकानन के कुकुरमुत्ता लेखा बढे के चानस ना भेटाई । - छोट छोट दोकानी वाला लो रसीद ना देला लो आ देबो करे ला लो त ओकर कवनो भैल्यु ना रहेला बाकी एह मे अईसन कुल्हि ना होई । - ई कुल्हि कम्पनी अधिकतर सामान ( कम से कम दाम राखे खातिर ) भारत से खरीदिहन स , खास कई के आनाज , फल आ तरकारी , काहे की ई कुल्हि सामान दोसरा देस से ले आवे मे बेसी पईसा लागी आ ई कुल्हि चीझु भारत मे आराम से भेटा जाई । - चुकि आनाज फल आ तरकारी किसानन से किनाई एह से ई एगो उमेद बा की किसान लो के नीमन आ फिक्स रेट भेजाई , गहंकी जोहे के ना परी । - सामान नीमन मिली , काहे की ई कुल्हि कम्पनी एहि से मसहुर बाडी स काहे की नीमन सामान कम दाम प बेचल एकनी के असली तरिका ह । - चुकि एह कम्पनियन के आपन कीने बेचे वाला टीम रहेले जवना मे लम सम मय लोग भारते के रही माने की रोजगारो मिली । - एह कम्पनियन के कीने वाला बिभाग डारेक्ट ओजुगा से सामान किनिहन स जहवा ओह सामान के पैदावार होत बा , उ सामान बनत बा काहे की ई लो कम से कम दाम मे बेचल चाही । - चुकि छोट छोट किराना / पंसारी के दोकानी से लोग महीना भर के राशन ना किनेला , आ किनबो करेला त क्रेडिट प किनेला एह से उ लो अईसना दोकानी पे ना जाई । - किसानन के सबसे बड समस्या अपना पैदावार के बेचला के बा , कही राखला के बा । अब एह कुल्हि के वजह से कीने वाला त फिक्स होईये जईहे , रेट त नीमन मिलबे करी संगे संगे ई नियम भी बा की एह कम्पनियन के नाफा जवन होई ओकर कुछ हिस्सा ( 30-50 प्रतिशत ) शीत गृह ( कोल्ड स्टोरेज ) , आनाज भंडारण ( स्टोर ) आ अनाज फल तरकारी के ढोवे खाति ट्रांसपोर्ट के बेवस्था मे लागी ।\nजवन राज्य एह कम्पनियन के अपना राज्य मे नईखे चाहत ओकरो खाति उपाई बा , कि ई कम्पनी ओहि राज्य मे जईहन स जवन राज्य एकनी के आवे दी , माने नियम कानुन बनाई की एफ डी आई ओहु लो के राज्य मे आ सकेला ।\nअउरी कुछ नाफा नुकसान हो सकेला जवना के रउवा सभे जोड घटा सकेनी । ई कुल्हि हम सैध्यांतिक जवन होखे के चाही ओह बात के धईले बानी , हमरा देखे से आ हमार जवन अनुभव कहत बा आ हम चीन , सिंगापुर दुबई अबुधाबी मे जवन देखले बानी ओह आधार प कहत बानी काहे की एह देसन मे अईसन कुल्हि कम्पनी बाडी स आ छोट छोट दुकानदार लो भी बा आ नीमन बिजनेस दुनो के होत बा । संगे संगे हम इहो कहल चाहब की वालमार्ट जवना के ढे हाला बा उ दक्षिण कोरिया से आ जर्मनी से आपन दोकानी बन कई के वापस चलि गईल काहे की जर्मनी आ दक्षिण कोरिया के लोगन के अपना छोट छोट दुकानदारन से सस्ता आ नीमन सामान मिलत रहे । त एह एफ डी आई से कवनो ना पहाड टुटत बा आ ना कवनो पहाड ठाड होत बा , हमरा देखे से दु गो फायदा जवन लउकत बा उ ई बा की किसानन के खरीददार , बरिआर खरीददार भेटा जईहे , आ खेती बारी प्रोफेसनल तरिका से होखे लागी काहे की एह कुल्हि से कांट्रैक्ट फार्मिंग , खेती बारी मे इंश्योरेंस जईसन चीझु आ जाई आ संगे संगे एक नीमन कम्पटीसन बाजार मे बने लागी भा बन जाई । माने सब कुछ सरिहरा जाई आ व्यवस्थित ढंग से होई आ जवन हेने होने से बिदेशी माल आवत बा उहो सरिहरा जाई । लोगन के ई शंका बा की ई कम्पनी कमाये खाति आवत बाडी स , त हम कहल चाहब की केहु पईसा कमाही खाति लगावेला ,बाकी उ कतना पईसा ले के जात बा कतना पईसा रउवा देश मे लगावत बा एह के भी देखल जरुरी बा । चेक प्वाईंट\nसरकार के संगे संगे समाज के भी अपना के ओस्तवार राखे के जरुरत बा , आर टी आई जईसन चीजन से एह लोगन के नाक मे नाथ लगवले रहे के चाही , कंज्युमर फोरम आदि मे अगर कुछ गडबडी होत बा त एह लोगन के टांगे के चाही ।\nलम सम इहे बा एह एफ डी आई मे , एकरा वजह से ना छाती उतान कई के चले के जरुरत बा आ ना एकरा वजह से मुडि नवाई के चले के जरुरत बा ! ई कवनो अईसन चीझु नईखे जवना के वजह से केहु गुलाम हो जाई आ केहु रउवा प राज करे लागी । ई रउरा हाथ मे बा , देसी युज करब त देशी कम्पनी चमकिहन स आ बिदेशी करब त देशी आ बिदेसी दुनो चमकिहन स ।\nभारत के कई गो कम्पनी गल्फ मे रिटेल मे इंवेस्टमेन्ट कईले बाडी स जईसे लु लु बिआ , मनामा बडुवे । अब जब सब कुछ वैश्विक हो गईल बा आ हो रहल बा ओह समय मे एह कुल्हि चीजन प रुढिवादी बिचार राखल उचित ना कहाई ।\nबिल्कुल एह कुल्हि से किसानन के दीन दासा नईखे बदले वाला बाकी ह काफी हद तक सुधार के गुंजाईस बा !\nबाकी सब अब बतकही मे आई , कुछ सवाल जवाब होई त ओह मे आई , त रउवा सभ के सुझाव के इंतेजार बा ।\nTags: अनाज, आई, एफ, किसान, डी, दुकान, बिदेशी, भारत, रिटेल, विदेश Like 14 members like this\nComment by Ashutosh Ranjan on September 22, 2012 at 3:42pm नवीन भाई प्रणाम,\nबहुत बढ़िया लिखनी एकदम संतुलित ...बाकी बहस त कई हाली हो चुकल बा हमनी के एह मुद्दा पर ...लेकिन एक साथे आ पूरा डीटेल में आ सगरी चीझन के छुवत राउर इ पोस्ट अपने आप में सम्पूर्ण बा ...धन्यवाद एतना निमन जानकारी देवे खातीर\nजय भोजपुरी . Comment by Rajnandan singh on September 24, 2012 at 8:39am नवीन जी प्रणाम!\nबात रउर जायज बा। प्र. वि. नि. के कवनो अनत फल ना होइ मगर देशवासियन के मन में बइठल डरो कवनो अनुचित नइखे। जवन अनुभव रउवा के चीन, सिंगापोर, दुबई भा अबुधाबी में भइल ओकरा मोकाबले भारत के सामाजिक, राजनैतिक, आर्थिक, प्रशासनिक, धार्मिक इंहा तक कि नैतिक परिस्थिति बहुते अलग बा। जवन दाढी राखि के अभिषेक बच्चन के ढेर नाम भइल रहे ओइसने दाढी राखला पर हमरा एगो संघतिया के ऑफिस से नोटस मिलि गइल रहे कि दाढी कटवा के ऑफिस आव। संभव बा हमार सोंच गलत भी होई मगर कुछ क्षेत्र जवना में पहिलही से प्र. वि. नि. लागू बा ओकर वर्तमान दशा देखीं जहाँ तक हमरा समझ में आ रहल बा।\nअगर टेली कम्युनिकेशन क्षेत्र में मोबाईल क्रांति के बात छोड़ दिहल जाव त\nसर्विस सेक्टर- कवनो जीवन बीमा कंपनी भा बहुप्रचारित बचत योजना में निवेश करीं आ दू साल बाद आपन खाता के जानकारी मांगीं पत्ता चल जाई केतना नफा-नुकसान बा। आ केऽ तरहे लोगिन के मेहनत आ पेट काटि के बचावल पइसा बचत के नाम पर लुटल जा रहल बा।\nकंप्युटर सॉफ्टवेयर आ हार्ड वेयर- आम आदमी के हाथ से, घर से लैपटॉप, कंप्युटर आजुओ दूर बा। सॉफ्टवेयर इंजिनियर, हार्डवेयर इंजिनियर खातिर रोजगार आजुओ कुछ गिनल चुनल शहरन तक हीं सिमित बा। आ अबहीं लगभग कम से कम दस साल तक इहे स्थिति रही।\nरियल स्टेट आ मल्टीफ्लेक्स- आम आदमी खातिर घर खरीदल सपना बा। सिनेमा के टिकट कम से काम तीन सौ रुपिया हो गईल बा। जवन मजदूर लोगिन के एह क्षेत्र में रोजगार मिलल बा कबो निर्माण स्थल के आस-पास जा के उनुकर रहे के व्यवस्था देखीं दया आ जाई।\nबिजली, पेट्रॉल आ गैस- बिजली कटउती, नौ-नौ गो राज्यन में एके हाली बिजली गुल, पेट्रॉल के मंहगाई! गैस के खातिर तऽ किछियो कहे के जरुरते नईखे। एक परिवार के साल में छव गो सिलेंडर देवे के बात सरकारे कह रहल बिया।\nपढाई लिखाई के क्षेत्र में- आम आदमी खातिर आपन बच्चा पढावल मुहाल हो रहल बा। शहर में नर्सरी में नाम लिखवावे खातिर पचास हजार से लेके तीन लाख तक रुपिया चाही। ग्रामीण क्षेत्र में खैराती इसकुल(सरकारी स्कूल) के दशा एतना खराब बा कि कवनो न कवनो अंग्रेजी माध्यम इसकुल में बाच्चा के भेजल एगो साधारण आदमी के भी मजबुरी बा। हर आदमी डेरायला कि पता नाही कवना दिन कवन बच्चा दूषित खाना खा के अस्पताल चहुँप जाय। सरकारी उच्च शिक्षण संथानन के आजुओ कमी बा, मोट फीस वाला प्राइवेट शिक्षण संस्थान ढेर बा। एक हाली केहु से एम. बी. ए. करे खातिर बात करि लिहल जाव तऽ दस हाली उनुकर दस गो सेल्स स्टाफ के फोन आवल शुरो हो जाई।\nफर्टिलाइजर- ऊर्वरक के नाम पर का जानीं लोग का बेच रहल बा कि सुने में आइल कि करइला के रस पियला से एगो मिया-बीबी के जान पर आफत आ गइल रहे।\nखादान के बारे में भी सुने में आइल कि कोइला घोटाला में सरकार के लगभग 1.86 लाख करोड़ रुपिया के नुकसान हो गइल। कहे के मतलब बा कि विदेशी निवेश के कवनो गैरफायदा नइखे बशर्ते अधिकारी लोग में ईमानदारी आ राष्ट्रभक्ति दुनो होखे। मगर दुख के बात त इहे बा कि अपना देश के कर्णधार लोगिन में एह दुनो चीज के बहुत बड़हन अभाव बा।\nअबहीं तक जेतना भी विदेशी पूँजी अपना देश में लागल ओकर फायदा त कहीं न कहीं जरुरे हो रहल बा मगर केकरा हो रहल बा? पइसा आखिर कहाँ जा रहल बा? आम आदमी के त भोजन, वस्त्र, आवास, शिक्षा, चिकित्सा, मनोरंजन भा जीवन स्तर कहंवो कवनो सुधार भा राहत नईखे जवन कि निश्चित रुप से होखे के चाहत रहे।\nरहल खुदरा क्षेत्र में प्रत्यक्ष विदेशी निवेश से फायदा-गरफायदा के बात त इ त रामो जी के न पत्ता होई कि आवे वाला समय में कवन भारत के कर्णधार रही आ केतना ईमानदारी से एकर केतना फायदा आम लोगिन तक पहुँचे दी। Comment by sanjay panday on September 24, 2012 at 11:24am navin bhai parnam aa jai bhojpuri |\nbahut sahi aa saf saf kahani eehe hakikat ba chahe kehu apana fayada bha rajnitik fayada khatir\nketano ho halla machave bakir hakikat ehe ba javan raua kahani ha |\nsabse bada udaharan mobaile ke bajar ba |\njai bhojpuri Comment by नबीन भोजपुरिया ( NB ) on September 24, 2012 at 9:53pm राजन्दन जी प्रनाम आ जय भोजपुरी बहुत बहुत धन्यबाद रउरा बिचार खाति ! जईसे की रउरा पोस्ट से हमरा लागत बा , रउवा अनतफल जोहत बानी जवन की कबो भेटाई ना कवनो कीत प ना भेटाई कुबेरो आ जईहे त ना भेटाई । एको हाली ई सोचनी ह कि काहे नर्सरी आ पढाई के दाम काहे रिअल स्टेट के दाम बढि गईल बा ? जवना गांव मे प्राईमरी स्कुल बा ओह गांव के लोगन के लंकवा मरले बा की उ लोग अपना गांव के स्कुल के ना सुधार सकेला लो ? मोबाईल के त बरगवछ के रउवा निकल गईनी बाकी ट्रेन मेट्रो कम्प्युटर फोन मकान अनाज के पैदावार से ले के हर एक चीझु मे पिछला 20 साल मे का का भईल बा कतना भईल बा ओह के देखे के जरुरत बा । जईसे की हम पहिलही कहले बानी की अनतफल ना ह , एह से मय परेशानी दुर ना होई बाकी कुछ परेशानी के दुर करे के इहो एगो तरिका बा । राजन्दन जी ई उदारवाद ही की हमनी के आजु एह प बतकही करत बानी जा ना त के नबीन आ के राजनन्दन ? आ सुनी पहिले लईका लईकी कईसे होत रहलन हा स ( हमहु ओइसही भईल बानी ) ई केहु से लुकाईल नईखे । डाक्टर साहेब ना चमईन जनमावत रहली ह स आ हम ढेर पुरान बात नईखी कहत ! उमेद बा रउरो आईडिया होई । एक हाली मन से सोचब दिमाग से सोचब ! बाकी बहुत नीमन लागल Comment by Anoop Srivastava on September 25, 2012 at 3:29pm नवीन जी प्रणाम,\nअबहिन ले हम त उपरे उपर बतियावत रहनी हईं, हमरा ए विषय पे कौनो खास जानकारी ना रहुए, रउआ के धन्यवाद एतना कुल विस्तार से बतवला आ समझवला खातिर .... जय भोजपुरी । Comment by संजीव सिंह on September 26, 2012 at 12:04pm नवीन भईया प्रनाम,\nबहुत बढीया जानकारी देहले बानी। एक दम मजगर...।\nजय भोजपुरी Comment by Sudhir Kumar on September 30, 2012 at 4:08pm नवीन भाई, प्रणाम आ जय भोजपुरी,\nजइसन कि रउआ से पहिले भी चर्चा भइल रहे, एफडीआई से कवनो बडहन खतरा नइखे। मैक्डोनाल्ड, केएफसी आ पिज्जा हट जब आके हमनी के स्वाद ना बदल पइले सन (लेकिन हाँ, ओह से सीख के कई गो भारतीय रेस्टोरेंट भी साफ-सफाई के प्रति जरुर सजग हो गइले सन), त फेर एह रिटेल में बहुत बदलाव ना हो पाई, ई तय बा...। Comment


हम हिन्दू हईं आ हमरो हक बा आपन त्योहार मनावे के – योगी – टटका खबर\nFeb 24, 2018 मथुरा, योगी आदित्यनाथ, लट्ठमार होली\nमथुरा 24 फरवरी (वार्ता). हम हिन्दू हईं आ हरेक के हक बा अपना आस्था का हिसाब से त्योहार मनावे के.\nबरसाना के मनमोहक आ अपना तरह के अनूठा ‘लट्ठमार होली’ में शामिल में होखे आइल मुख्यमंत्री योगी आदित्यनाथ काल्हु देर साँझ मथुरा अइनी आ आजु सबेरे कृष्ण जन्मभूमि में माथा टेकनी. करीब आधा घंटा ले पूजा अर्चना कइला का बाद कृष्णजन्मभूमि के व्यवस्था के जायजा लिहनी.\nजन्मभूमि से निकलला का बाद मीडिया से बात करत घरी एगो पत्रकार पूछलसि कि अयोध्या में दीपावाली, मथुरा में होली मनवला का बाद अब ईद कहवाँ मनाएब ? एही बेतुका सवाल का जवाब में योगी जी कहनी कि – हम हिन्दू हईं आ हरेक के हक बा अपना आस्था का हिसाब से त्योहार मनावे के. पिछला 11 महीना में ना त केहू के ईद मनावे से रोकल गइल बा ना क्रिसमस मनावे से. सभका आजादी बा आपन आस्था जतावे के. आ देश में सभका ला धार्मिक आजादी बा त हमरा लागता कि ऊ आजादी हमरो बा. हमरा गौगव बा अपना परंपरा पर.\nएगो दोसरा सवाल का जवाब में कहनी कि अयोध्या में दीपावली, मथुरा में होली त काशी में देव दीपावली आ चित्रकूट में राम मेला मनावे के कारण आस्था त बड़ले बा बाकिर हम चाहतानी कि एहिजा पर्यटनो के बढ़ावा मिले. पर्यटक अइहें त राजस्वो बढ़ी आ आस्थो के बढ़ावा मिली.\nमुख्यमंत्री कहनी कि कृष्णजन्मभूमि के पर्यटन स्थल का रूप में बढ़ावल जाई आ एकर सुरक्षा व्यवस्था अउरी बेहतर कइल जाई, जवानन ला बनल बैरक में अउरी सुविधा दीहल जाई.\nवृंदावन के बांके बिहारी मंदिरो जा के योगी जी पूजा अर्चना कइनी आ ओकरा बाद राधारानी के गांव बरसाना खातिर रवाना हो गइनी. ओहिजा योगी जी पारम्परिक ढंग से मनावल जाए वाली लट्ठमार होली में शामिल भइनी.\nबरसाना में लट्ठमार होली महोत्सव में योगी जी राधा आ कृष्ण के आरती उतरनी. ओकरा बाद बरसाना में बनावल गइल गोबर गैस प्लांट के उद्घाटनो कइनी. बरसाना के होली में छह हजार लीटर रंग के इस्तेमाल कइल जाए के बा.\nजिलाधिकारी सर्वज्ञ राम मिश्र बतवलन कि आसपास के गांवन से छोट-छोट गोल बना के होरियारे बरसाना में होली खेले आवेलें. एह साल मुख्यमंत्री के भागीदारी होखला का चलते सगरी होरियारन के पास बनावल गइल आ सुरक्षा के व्यापक प्रबंध कइल गइल बा.\nवरिष्ठ पुलिस अधीक्षक स्वप्निल ममगाई बतवलन कि पूरा इलाका के 20 जोन आ 40 सेक्टर में बांटल गइल बा आ हर जोन के प्रभारी पुलिस अधीक्षक बनावल गइल बाड़ें. हर सेक्टर के प्रभारी पुलिस उपाधीक्षक स्तर के अधिकारी बाड़ें. सुरक्षा में करीब दू हजार सिपाहियन के लगावल गइल बा. एकरा अलावे पीएसी, फ्लड पीएसी, एटीएस, एलआईयू आ स्वाटो टीम तैनात बाड़ी सँ.


टटका खबर :9सितंबर 2014 – टटका खबर\nसिवान जिला के बड़हरिया में अतवार का दिने निकलल महाबीरी जुलूस के कुछ लोग चैन छपरा गाँव के मस्जिद का लगे से ना निकले दिहल जवना का बाद इलाका में तनाव पसर गइल बा. भारी पुलिस बंदोबस्त लगावल गइल बा कि हालात बिगड़े मत. इलाका में सोमारो का दिने कुछेक जगहा आगजनी, पथराव आ सड़क जाम का चलते तनाव बनल रहल.\nसोमार का दिने सारण जिला के बनियापुर थाना के सहाजितपुर के स्टेट बैंक शाखा से एगो कर्मचारी के गोली मार के पौने तीन लाख रुपिया लूट लिहल गइल लूटला का बाद अपराधी निकल भगले.\nगोपालगंज जिला के मीरगंज थाना के बड़का गाँव बाजार में सोमार का दिने गोली मार के एगो निजी कोचिंग सेंटर चलावे वाला के घवाहिल क दिहल गइल. उनकर हालत बहुत गंभीर बा.\nरोहतास में बोलावल समीक्षा बइठक में गलत जानकारी देबे वाला दू गो अधिकारियन का खिलाफ कार्रवाई करे के आदेश केन्द्रीय ग्रामीण विकास राज्यमंत्री उपेन्द्र कुशवाहा दे दिहलन.\nयूपी भाजपा अपना गोरखपुर के सांसद योगी आदित्यनाथ के जिम्मेदारी अउरी बढ़ाई. सुने में आवत बा कि भाजपा उनुका के आपन प्रदेश अध्यक्षो बना सकेले. पार्टी के गुटबंदी खतम क के हिन्दुत्ववादी ताकतन के एकजुट करे खातिर एह तरह के फैसला बहुते सोच समुझ के लिहले होखी भाजपा.\nयूपी के मुख्य सचिव सगरी मण्डलायुक्तन आ जिलाधिकारियन के निर्देश दिहले बाड़न कि राज्य में सूखा के अनेसा देखत किसानन के जिला स्तर पर जरूरी सुविधा दिहल जाव. जवना जिला में पचास फीसदी से कम बरखा भइल बा ओकरा के सूखाग्रस्त घोषित करे के कार्यवाही शुरु क दिहल जाव आ अइसनका जिलन में राजस्व वसूली मार्च 2015 ले रोक दिहल जाव.\nभारतीय जनता पार्टी अपना एगो नेता शेर सिंह डागर के कारण बताओ नोटिस जारी कइले बिया. सोमार का दिने आ आपा के एगो स्टिंग वीडियो में उनका के आ आपा विधायक दिनेश मोहनिया के पइसा देबे के पेशकश करत देखावल गइल बा. डांगर के कहना बा कि उ कुछउ गलत नइखन कइले आ पइसा कौड़ी के कवनो बाते ना भइल रहे. दिनेश मोहनिया उनका लगे भाजपा से टिकट दिलवावे के निहोरा करे आइल रहले.\nसी बी आई निदेशक रंजीत सिन्‍हा एक हप्ता का भितरे जवाब मांगत उच्‍चतम न्‍यायालय कहले बावे कि घोटालाबाजन से उनकर मुलाकात गंभीर मसला बा आ उ एह बारे में हलफनामा देस कि असल बात का रहे. अगर उनका पर लागल आरोप में कुछ सचाई मिलल त उनकर लिहल सगरी फैसला रद्द कइल जा सकेला.\nमौसम में सुधार का चलते जम्‍मू-कश्‍मीर के बाढ़ प्रभावित इलाकन में राहत के काम तेज हो गइल बा. वैष्णो देवी यात्रा रात में बंद क दिहल जाई आ सबेरे फेरू शुरू होखी.\nसोमार का दिेन शेयर बाजार में लिवाल हावी रहले आ सेंसेक्स 27320 पर बंद भइल जवन आजु ले के सबले उपर के स्तर बा. कच्चा तेल के दाम कम होखे के खबर से माहौल बढ़िया रहल आ रुपियो में डालर के मुकाबले दस पइसा के मजबूती देखल गइल.\nअमरीकी ओपन टेनिस मे पुरुष सिंगल्‍स फाइनल में जापान के कई निशिकोरी के मुकाबला क्रोएशिया के मारिन चिलिच से होखी.\nTags: गोपालगंज, टेनिस, बनियापुर, भाजपा, महाबीरी झंडा, योगी आदित्यनाथ, रोहतास, शेयर बाजार, सिवान, सीबीआई


जरिके मे काहे बदलि जाले बोली – भोजपुरी साहित्य सरिता\nका जमाना आ गयो भाया ,जेहर देखा जेसे सुना सभ बिखिआइए के बोल रहल बा । बोलत बेर इहो भुला जाता कि समाज मे ओकर एगो अलग पहचान बा । घर पलिवार से लेके संघतिया लोग तक बिखबोली मे लागल बा । संगही संगे सभे के बेवहार बदले लागल बा । लगता सभे के आँखि के सोझा कवनो परदा लाग गइल बा भा दिन अछते दिनौधी हो गइल बा । रतौंधी वाला लोग ढेर मिल जाला बाकि दिनौंधी वाला लोग पहिले हेरे के पड़त रहने । अब त ओहनियों के फफा गइल बाड़न स । कुल्हे गली – नुक्कड़ पर गलचउर करत भेंटा जालन स । चउक – चौबारा त ओहनिन से भरल बा । बुझाता जइसे कि दिनौंधी के महामारी फइल गइल बा । डागदर बीरो ओहनी पर बेअसर हो गइल बाड़े । दवा दारू जरिकों असर नइखे करत ।\nकपारे हाथ धइले पांडे बाबा एही उधेड़बुन मे अझुराइल रहने तबले अचके मे मंगरुवा के बोल सुनाइल । काहो बाबा ! कइसन गुरमुसइले मातिन बइठल हउवा ?\nकुछो त ना रे मंगरुवा , बस अनही मन थोर भइल बा । एगो बेमारी के लेके मन अझुराइल बा ।\nकइसन बेमारी बाबा ? घरे मे केहू के तवियत खराब बा का ?\nअरे ! शुभ शुभ बोल ! घरे मे सभे केहू ठीक से बा । हम त समाज मे फ़फाइल एगो बेमारी के लेके सोचत रहनी ह ।\nकवन बेमारी हो बाबा ? हमरो के बतावा ।\nतें का करबे जान के ? तोर उमिर अबही खेले खाये के ह , मस्त रहल कर ।\nना बाबा हमरो के बताई । बेगर जनले हम मानब ना , आ राउर पाछा ना छोड़ब ।\nमनबे ना त सुन ! जवने देश मे देवी देवता से लेके रंग तक के जात धरम बंटा गइल होखे , ओह देश अइसन कुल्हि बेमारी होत रहेनी । इहवाँ एतना वाद चलेला कि पते ना होखे कि के का बा । अइसने एगो परदा लोगन के आँखि पर एह घरी चढ़ल बा ,बोले से पहिले ओह लोग के लउकबे ना करे । दिनौंधी के चकरी मे घूमरी पारत बाड़े सन । मन मे जहर , करम मे नीचताई आ दिमाग मे गोबर भरले कतहूँ गंध फइलावे से बाज नइखे आवत । अपने उमिर , ओहदा के होस नइखे , गरिया के बड़ बने के सपना पलले बाड़े सन । दोसरा के हिस्सा के खाके एने ओने गोबर करत बाड़े सन । घमंडे अन्हराइल बुद्धि के भसुर दिमाग से दलित एह समाज खातिर काल बाड़े सन । नवहन के दिमाग मे जहर भरत बेरा एहनी के सकून मिलेला ।\nअइसनका लोग कहीं बहरे से ना आवेला , हमनिए के बिच्चे घुसुर के रहेला आ हमनिए के गरियावेला । अपने मुंहे मिया मिट्ठू बनल ओहनी के आदत होला । पीठ पाछे केकरो बुराई करे से ना चुके । हमनिए के सहजोग से अगहूँ बढ़ल चाहेला आ मोका मिलते छुरा भोके से बाज ना आवे ।\nफेर बाबा एहनी से बाचे के उपाय का बा ? हमनी सभे कइसे बाचल जाई आ कइसे पहिचानल जाई ?\nसुन बबुआ ! एहनी के एगो आदत होला ‘ई सोझे मीठ बोलवा होलें’ आ पाछे चुगुली करेलन स । जरिके मे एहनी के बोली बदल जाले । अपने मुँह मिट्ठू बनल ओहनी के आदत होला । आपन काम बनावे ला कतों न कतों उलटी जरूर करिहें । जे अंगुरी पकड़ के चले सिखवले होई ओकरे सोरी मे मंठा जरुर डलिहें । बस जइसही कतों से सुने के मिल जाव , सचेत हो जाये के चाही । फेर गवे गवे अलगा हो जाये के चाही । एकरे मे भलाई बा । समाज मे फइलल अइसन लोगन के कगरिया के आपन काम करे के जरूरत बा । अइसन लोगन के खाति आपन तागत बेकार न करे के चाही । उ तागत बाचल रही त केहरो आउर काम आई । आजु ले गाँठ बान्ह ले आ अपने नीमन काम करे मे लाग जो ।\nभड़ास• जयशंकर प्रसाद द्विवेदी, जरिके मे काहे बदलि जाले बोली, भोजपुरी पत्रिका, भोजपुरी पत्रिका- भोजपुरी साहित्य सरिता


चेयर-चिपकेरिया – Anjoria\nमई 5, 2022 चतुरी चाचा, चेयर-चिपकेरिया, पाती, मुक्तेश्वर तिवारी ‘बेसुध’\nमुक्तेश्वर तिवारी ‘बेसुध’ (चतुरी चाचा)\nनाँव सुनिके चिहुकीं, चिहाईं जनि. मलेरिया, फाइलेरिया, हिस्टीरिया, डायरिया वगैरह बेमारिये नीअर ‘चेयर-चिपकेरियो’ एगो बेमारी हवे जेवन आजु काल्हि हमरा देश में बड़ा जोर-शोर से फइललि बाटे. अउरी बेमारी आ एह बेमारी में अन्तर एतने बा कि अउरी कुल्हि बेमारी के असर देहि पर परेला आ देहिं दूबर लउके लागेले. बाकिर ई दिमागी बेमारी हवे. एमें देहि भलहीं रेंगरात रही बाकिर मन बराबर छत्तीस कोठा धउरत रहेला. एगो अन्तर अउरी ई बा कि अउरी बेमारी में बेमरिहा खटिया धइ लेला बाकिर ‘चेयर-चिपकेरिया’ के रोगी ‘चेयर’ यानी कुरुसी धइ लेला. आ ऊहो अइसन कि ऊ ओके छोड़े के नांव ना लेला. ऊ बराबर ‘चेयर’ से चिपकल रहल चाहेला. कोशिस ओकर ईहे रहेला कि अगर ओके कहीं से नट आ बल्टू मिलि जा त ऊ पेंचकस से अपना के कुरुसी में अइसन कसि के फिट कइ देउ कि ओके कुरुसी से हटावे के सवाले ना उठे. एने ओने ऊ भरिसक सहरेसो खोजे के उपाइ लगावेला कि ऊ अपना के ‘चेयर’ से अइसन चिपकाइ देउ कि ‘चेयर’ भलहीं ओकरा संगे संगे रसातल के चलि जाउ बाकिर ऊ कबहूं कुरसी से अलगा जनि होखे. ‘चेयर’ से चिपकले खातिर एह बेमारी के नांव ‘चेयर-चिपकेरिया’ पड़ल बाटे.\n‘चेयर-चिपकेरिया’ के रोगी ना फेंकरेला, ना घिघिआला, ना चिचिआला, ना डेंकरेला. ना ऊ कबे कहंरेला, ना बाप माई करेला. ऊ बराबर सिंह का नीअर दहाड़त रहेला ताकि दोसरा का कगरी आवे के फरह ना परो. दोसरी बेमारी में रोगी चाहे ला संगी संहाती लोग कगरी आके इची लोर पोंछसु, ताकि किछु ढाढ़स मिलो, बाकिर एह रोग में रोगी ईहे चाहेला कि एगो चिरइयो के पूत हमरी कगरी जनि आवो. ओकर सूतत जागत बस ईहे फिकिरि रहेला कि केहू आके हमार कुरुसिया जनि हथवसि लेउ. निगिचा पास अगर केहू सगबगाये के कोशिस करेला त ऊ ओके अइसन झटहेरि देला कि ऊ ओहीजा चारू खाने चित्त होके पटाइ जाला. फेरु कबों मूंड़ी उठावे के हिम्मति ना करेला. आ एकरा बाद त ऊ टांगि पसारि के चैन के वंशी बजावेला.\nअब सवाल ई उठत बा कि ई रोग केवना केवना जगहा पर हो सकेला? त महाराज, रउरा सभे नोट कर लेईं- ‘चेयर-चिपकेरिया’ के रोग अइसने स्थान आ संस्थन में फइलेला जहाँ किछु माल टाल बा. ‘ऊपर-झापर’ झटके के गुंजाइश बाटे. बन्हल बन्हावल तनखाह आ भत्ता के जानकारी त सभका रहेला. बसिया भात में खुदा मियां के केवन चिरौरी बा? ऊ तक मिलहीं के बा. असली ललक त ‘ऊपर झापर’ से बा. जेवन ‘बिलेक बिहारी जी’ का किरिपा से मिले के बा. असल में हवे त ई ‘आकाश वृत्ति’ जेवना के बनियादम का भाषा में- ‘नम्बर दू’ के आमदनी कहल जाला. साँच पूछी तक ईहे ‘ब्लैकानन्द’ हवे. एइजा बूड़ि के पानी पिये के होला. अइसन चोरी कि खुदो मियां ना जानसु. बाकिर सजग रहे के परेला. न त टेंगरा अटंकि गइला पर गाता गमि ना चलेला. बस मोटे में ईहे जानि लीं कि जहवाँ ‘ब्लैकानन्द’ होला ओही जा ‘ब्लैकानन्दी’ लोगन का ‘चेयर-चिपकेरिया’ के बेमारी होला. एमें दुइ राय नइखे.\nएह बेमारी के शुरूआत ‘चुनावे’ से होले. एही से एकर रोगी ‘चुनाव’ खातिर बड़ा सजग रहेलन. ऊ बराबर ‘चुनाव’ के दबाइ के राखल चाहेलन. ऊ कबों ई ना चाहेलन कि ‘चुनाव’ सामने आवे पावो. अगर केवनों तरह ‘चुनाव’ कपारे परियो जाला त ऊ लोग केहू तरे हिस पट, हुश पट-कन्टी-कइ के आपन गोटी बइठा लेलन आ कुरुसी हथिया लेलन. चुनाव देखते एह लोगन का आँखी का आगा अन्हरिया छाइ जाले. नीनि हराम हो जाले. दुआरी दुआरी दांत चिआरत फिरेलन. लोगन के गोड़धरिया करेलन. नाकि रगरेलन, बाकिर ‘वोटर’ अइसन कठकरेजी होलन कि पसीजे के नाँव ना लेलन. ऊ तक उड़ती चिरई का हरदी लगावत चलेलन. ‘चेयर-चिपकेरिया’ का एही दौरा में ‘सेल्फ प्रेजेरियो’ के दौरा हो जाला आ रोगी अपने मुंह मियाँ मिट्ठू बने लागेला. आपन बड़ाई करत देखि के लोग दिल्लगी करे लागेला. ओ लोग का का बुझाये के बा कि बेचारा रोग के मारल बा. आपन लाज शरम के ताखा पर धई के चारि गो चमचन के पाछा पाछा ले ले अपना बड़ाई के नारा लगवावत फिरत बा. अपना तारीफ के पुल बन्हवावत फिरत बा. बेचारा थगली के मुंह खोलि के पइसा पानी नीअर बहावता. वोट खातिर नोट बरिसावता. कतो अनाज, कतों कपड़ा, कतों कमरा बँटवावता. आ दू दिन खातिर दानी कर्ण के मात करता. कुल्ही का पाछा ओकर ई हे उद्देश्य रहेला कि चाहे लाख बेइज्जती भलही होखो बाकिर थेथर बनि के कुरुसी कइसहूँ हथिआइबि. कुरुसी बहके ना देइबि.\n‘चेयर-चिपकेरिया’ के ई रोग राज-रोग हवे. हामां सूमां का ई रोग ना होला. ई रोग ओही का होला जे ‘चेयर’ पर बइठेला. आ कुरुसिया अइसन जेवना का हेठा अधिकार के गद्दा होला जेवना में रकमि के रूई भरल होले. अइसना कुरुसी पर बइठते ऊ कान से अइसन बहिर हो जाला कि ओके दोसरा के आवाज सुनइबे ना करेले. आंखि के जोति अइसन मद्धिम हो जाले कि दोसरा के दुख दर्द लउकबे ना करे. ऊ टाँगि से लँगड़ा आ जबान से तगड़ हो जाला. बिना सवारी के ऊ चली ना सके. ओकर गोड़ भुइयां परबे ना करे. बाकिर भाषन त अइसन भीषण देला कि सुने वाला का कान के परदा उधियाइ जाला. कुरुसी पवते ऊ अपना सात पुहुत के अजाची बना देवे का फिकिर में परि जाला. एकरा खातिर भाई-भतीजावाद, जाति-जवारवाद वगैरह अनेकन हथकण्डा अपनावेला. ऊ ईहे बनाबर सोचेला कि ओकरा ‘चेयर’ का निगिचा जेतने ओकर सगा संबंधी रहिहन ओतने ओकर चेयर अहथिर रही. बाकिर ‘चेयर छीनू’ लोग ओकरो से चल्हांक होलन. ए मियां एढ़ा त हम तोहरो ले डेढ़ा. रोगी डाढ़ि डाढ़ि चलेला त ई लोग पात पात चलेला. ई लोग ‘चेयर’ में समस्यन का केवाछु के अइसन रोंई छिरिक देलन कि बेचारा खजुहट का मारे ना त चैन से कुरुसी पर बइठिये सकेला और ना त अपना मन में ओके छोड़िये सकेला. भइ गति सांप छुछुंदर केरी- सेहे हालि होकर हो जाला.\nओइसे त ई रोग बहुत पुरान हवे. महाभारत काल में ‘दुर्योधन’ का ई रोग भइल रहे जेवना का इलाज खातिर ‘महाभारत’ के लड़ाई लड़े के परल. रामायण काल में ‘कैकेयी’ का एह रोग के शुरूआत जइसहीं भइल, भरतजी ननिअउरा से पहुँच के दवा बिरो कइ के ठीक कइ दिहलन. एसे ओकर असर घरे तक रहि गइल. देवतन के राजा इन्द्र का ‘चेयर-चिपकेरिया’ के बहुत पुराना रोग हवे. एही से ऊ बड़ा सजग रहेलन. बलि जब जग्गि कइ के इची मुंड़ी उठावल चहलन त इन्द्र भगवान कीहें तुरंते गोडे पर गिर परलन आ भगवान का बलि के ले जाके पातालपुरी में मीसा में बन्द करे के परल. राजदरबारन में ई रोग ढेर लउकत बा. औरंगजेब ‘चेयर-चिपकेरिये’ का दौरा में शाहजहां के जेहलि में बन्द कइ दिहलसि. आजु काल्हि आजादी मिलला का बाद ‘चेयर-चिपकेरिया’ के रोग किछु ढेर लउकत बा. ‘चेयर’ खातिर जेवन काटा काटी होखति बा ई कुल्ही ‘चेयर-चिपकेरिये’ के लक्षण हवे. ‘चेयर-चिपकेरिया’\nके दौरा से देश में अनेकन राजनीतिक पार्टी बनि गइल बाड़ी स. ‘दलबदलेरिया’ के मरीज दलबदलू लोगन पर ‘चेयर-चिपकेरिया’ के असर हवे.\n‘चेयर-चिपकेरिया’ का रोगी खातिर ‘पचपन साल आ रिटायर होखे के केवनों सवाल नइखे. एहजा त-सट्ठा तब पट्ठा-मानल जाला. भलहीं शरीर जर्जर हो गइल बा, चले फिरे के गँवे नइखे. तबों ‘चेयर’ छोड़े के मन नइखे. जबले साँस तबले आस-तेवने हालि बा. ऊहो कहाव का बा कि हम अपना खातिर ना, देश खातिर, समाज खातिर त्याग करत बानीं. हमार भारत त ऊ देश हवे जहां पचास बरिस का बाद राजा लोग आपन राज पाट युवराजन के दे के वानप्रस्थ आश्रम में चलि जात रहलन हां. ओह लोगन का ‘चेयर-चिपकेरिया’ के बेमारी ना होखति रहलि हवे. बाकिर आजु हालति ई बा कि शरीर जर्जर हो गइल बा, ना आँखि से लउकत बा ना कान से सुनाता बाकिर ‘चेयर’ से चिपकल बाड़न. ओके छोड़ल नइखन चाहत.\nई रोग खाली हमरे देश में नइखे. विदेशो में एकर बड़ा जोर बा. अमेरिका के पछिला राष्ट्रपति निक्सन ‘चेयर-चिपकेरिये’ का दौरा में ‘वाटरगेट’ के जइसन काण्ड करववले रहलन आ बार बार पूछला नकरि जासु. बाकिर ओइजा के नेता एक से एक पेहम रहलन. ओरी तर के भूत सात पुहुत के नांव जानेला. चमइनी से भला कतों पेट छीपी. बाद में कुल्ही बाति पिआजु का बोकला नीयर अलगा-अलगा छितिराइ गइल आ उनुका कुसरी छोड़ि के भागे के परल. एह माने में हमार देश अभागा बाटे. एइजा ‘चेयर-चिपकेरिया’ के रोगी त बाड़न बाकिर इलाज के बढ़िया इन्तजाम नइखे. सभे हेठा से ऊपर ले जहाँ देखीं सभे रोगिये रोगी बा. दवा के केकर करो. ऊपरा चढ़ि के देखा त सभे एके लेखा.\nखैर रोग के जानकारी त हमरा कराई देवे के बा. ‘चेयर-चिपकेरियन कीटाणु’ दू तरह के होलन. ‘प्लस’ आ ‘माइनस’. जेकरा देहि में ‘प्लस’ ‘चेयर-चिपकेरियन’ कीटाणु होलन ऊ बराबर ‘चेयर’ से चिपकल रहेला आ ओके कबो छोड़ल ना चाहेला. जेकरा में ‘माइनस चेयर चिपकेरियन’ कीटाणु होलन ऊ ‘चेयर’ पर बराबर ‘चपेट’ कइल चाहेला. एकरा खातिर ऊ अपना एड़ी के पसेना चोटी ले ले जाला. नारा लगावेला, हड़ताल करावेला, अनशन करेला, आन्दोलन करावे ला. देवराज इन्द्र में ‘प्लस चेयर चिपकेरियन’ कीटाणु रहलन स. एसे ऊ कबो ‘चेयर’ ना छोड़सु. एही खातिर लोग ‘माइनस चेयर-चिपकेरियन’ कीटाणु वाला बलि के उकसावल. ऊ बेचारा पानी का नीअर पइसा बहवाइ के निनानबे गो जग्य करवलसि. प्लस आ माइनस कीटाणु में लड़ाई भइल आ प्लस चेयर-चिपकेरियन कीटाणु जीति गइलन स. इन्द्र अपना गद्दी पर बरकरार हो गइलन.\nअउरी रोगन में रोग के असर खाली रोगी का देहिये पर होला बाकिर ‘चेयर-चिपकेरिया’ के असर रोगी का देहि पर त रहबे करेला, साथे साथे देश आ समाजो पर एकर कम असर ना पड़ेला. जेवना संस्था भा महकमा का मालिक में ‘चेयर-चिपकेरिया’ के असर हो जाई ऊ संस्था आ महकमा भ्रष्टाचार के अड्डा हो जाला. सभे अपना मन के हो जाला. केहू तीन घाट त केहू मीर घाट रहेला. केहू केहू से सांस तक ना लेला. सभका चेयर से चिपकल रहे के रहेला. मतलब खातिर त गदहा के ‘बाबू’ कहल जाला. ई त सब आदमी के संतान ठहरल.\nअब एह रोग से बचे के उपाइ सुनीं. ‘चेयर-चिपकेरिया’ से बचे खातिर ‘ब्लैक बिहारी’ जी का मंदिर से फइलवें रहे के चाहीं. ‘ऊपर झापर’ के आसरा ना करे के चाहीं. नाहीं त रोग का हो गइला पर एकर इलाज बड़ा कठिन हो जाला. जल्दी काबू में आवे वाला ई रोग ना हवे. खाली ‘नो कान्फिडेन्सलीने’ (अविश्वास) एगो अइसन सुई बा जेवना के दे दिहला पर रोग किछु हद्द तक दबावल जा सकेला. ना त एकर इलाज ना एलोपैथी में बा ना होमियोपैथी में ना आयुर्वेदि में ना यूनानी में. ‘ढेलोपैथी’ में ‘घघेलियावलीन’ भा ‘गरदनियावलीन’ दू गो टेबुलेट जरूर निकसलि बाड़ी स. दू नो दू कम्पनी के तेयारी हवी स ओइसे असर दूनों के एक हीं तरह होला. इस्तेमाल के तरीका अलगा अलगा बा. ‘घघेलियावलीन’ आगा हाथ दे के दिहल जाला एमें कुरुसियों के टूटे के डर रहेला. बाकिर ‘गरदनियावलीन’ में हाथ पाछा गरदन पर रहेला. एसे कुरसी पर खतरा ना रहेला. मोका मोका से दूनों ‘टेबुलेट’ के इस्तेमाल कइल जा सकेला.\nहमरा देश में 95 फीसदी लोगन का ई रोग हो गइल बा. एतना विस्तार से हमरा बतलवला के मतलब ईहे बा कि सब आत्मचिन्तन करो आ देखो कि ओकरा में त ‘चेयर-चिपकेरिया’ के रोग नइखे नू भइल. अगर भइल होखे त तुरन्ते ओकर इलाज करावे के चाहीं. एमें राउर भला बा, देश के भला बा, समाज के भला बा. बेकारी एसे मिटी, भ्रष्टाचार मिटी, भाई भतीजावाद के अन्त होई आ बीस सूत्री आर्थिक कार्यक्रम लागू करे में सहूलियत होई.\n(भोजपुरी दिशा-बोध के पत्रिका पाती से साभार) http://bhojpuripaati.com